ИнтерФУТБОЛ :: Тухель – бу Антилэмпард\nТухель – бу Антилэмпард\n«Челси» ўз афсонаси Фрэнк Лэмпардни бош мураббий лавозимидан бўшатди. Кутилганидек, унинг ўрнига яқиндагина «ПСЖ»дан ҳайдалган германиялик Томас Тухель тайинланди. Лондон клубининг кескин қадам ташлагани - жуда ажабланарли ҳолат. Бинобарин, Фрэнк Лэмпард ва Томас Тухель мураббий сифатида - икки дунё. Яъни улар бир-бирларига мутлақо зидлар. Ўртада нақадар катта фарқ борлигини gol.ru сайти маълумотлари асосида тайёрланган мақола орқали ҳам тушуниш мумкин. Мана, ўзингиз қаранг ва баҳо беринг.\n**Фрэнк Лэмпард юлдуз футболчи саналган, Тухелни эса ўйинчи сифатида умуман танишмайди. Ҳа, Лэмпард айнан «Челси»да катта шуҳрат қозонган, футболчилик даврида нақ 13 марта нуфузли совринни боши узра баланд кўтарган, шу жумладан, 2та еврокубокни. Тухель аксинча, ҳаттоки, Бундеслигада ҳам лоақал бир бора майдонга тушмаган, боз устига, жароҳатлар туфайли бутсаларини анча эрта михга илган. У шундан кейин кечаси новвойхонада ишлади, ресторанда официантлик қилди, буфет юргизишдан ҳам орланмади. Қизиқ, агар Лэмпард шунга ўхшаш муаммоларга дуч келганида, нима қиларди? Айтиш қийин. Ҳар ҳолда, Фрэнк футболчилик фаолиятини осонгина буткул якунлашга жазм этолмасмиди...?\n**Лэмпард - «Челси» афсонаси, Тухелнинг эса клуб билан умуман алоқаси йўқ эди. Диққат қилинг, Лэмпард - «Челси» либосида 600тадан ортиқ ўйинда майдонга тушган футболчи. Айтиш ўринли, инқироз пайти клуб янги имидж яратадиган мураббийга эҳтиёж сезди ва бу ролда Фрэнкни кўрди. Тўғриси, муносиб танлов эди. Тухель эса Англияда ўйнаш тугул, мураббийлик ҳам қилмаганди. Лекин, АПЛ клублари дастидан сезиларли даражада зарар кўрди: Дортмунд «Боруссия»си билан «Ливерпул»дан ва «ПСЖ» билан «Манчестер Юнайтед»дан енгилиб, Европа ЧЛни эрта тарк этди. Умуман, ҳозирдан маълумки, Тухель Лондонда Лэмпард каби ички кўмакдан умид қилмаслиги керак.\n**Лэмпард янги мураббий эди, Тухель эса 20 йиллик иш тажрибасига эга мутахассис. Энг катта фарқли жиҳат шу - Лэмпард катта футболда мустақил мураббий ролида атиги икки мавсум ишлади. У аввалига «Дерби Каунти»ни бошқарди, кейин бирданига «Челси»га кўтарилди. Тухель эса мураббийлик соҳасига 2000 йилиёқ қадам ташлаганди. Аниқроқ айтсак, бошида «Штутгарт» ёшлар жамоасини шуғуллантирган Томас кейинчалик «Аугсбург» ўринбосарлари билан ишлади ва 2009 йилдан Бундеслигада ном қозонишга тушди. Тухель ўшанда «Майнц»да кимсан Юрген Клопп ўрнини эгаллаганди.\n**Лэмпард 4-3-3 тактик чизмасидан деярли воз кечмади, Тухель захирасида эса хилма-хил схемалар етарли. Олдинги банднинг давоми: «Челси» ўтган мавсум деярли ҳар доим 4-3-3 тактик чизмасига таянди. Қисқаси, Лэмпард камдан-кам ҳолатлардагина схемани ўзгартирди. Ҳа, Тухель ҳам 4-3-3 схемасига мойил, яъни олдинда 3 нафар футболчи билан ўйин қуришни хуш кўради. Фарқи шуки, германиялик мутахассис арсеналида бошқа тактикалар ҳам бор ва у футболчиларни майдонга янги чизмалар бўйича осонгина жойлаштириши мумкин. Рақамларда айтсак, Тухель Франция элит лигасининг жорий мавсуми ярмига қадар нақ 8 хил тактик схемадан фойдаланди. Балки шу фалсафа миллионлаб долларга тушган германиялик футболчилар (Кай Хаверц ва Тимо Вернер)нинг «Челси»да ниҳоят, ўйнаб кетишларига ёрдам берар? Уларнинг Лэмпард қўл остида қайд этган статистикасига қараш ҳам оғир - Вернер 4тадан гол ва самарали узатма муаллифига айланган бўлса, Хаверц атиги 1та гол уриб, яна 2тасига ассистентлик қилди.\n**Фрэнк Лэмпард - «Челси»да келишмовчиликларга йўлиққан мураббий, аммо Тухель ҳам зиддиятлар қиролидир... Британия матбуоти, жумладан, The Athletic маълумотларига қараганда, Лэмпард клуб бош директори Марина Грановская билан трансферлар масаласида зиддиятга борган. Натижада жамоа икки лагерга ажралган: «жиянлар» ва қора ишчилар. Германиялик мутахассис ҳам кўпинча клублар раҳбарияти билан келишолмайди. Дейлик, у «Боруссия»да ҳам, «ПСЖ»да ҳам шундай муаммога учради. Бу ҳаммаси ҳам эмас. «Бизни «Майнц» вакиллари Тухель билан муроса қилиш қийинлиги ҳақида огоҳлантиргандилар», - дея «Боруссия» вакили сўзларини келтирганди Bild нашри. Шунчаки, «Майнц» анча сокин клуб ва унга боғлиқ воқеалар камдан-кам ҳолда достон бўлади. Хуллас, Томас бу жамоада ҳам «ўз характерини кўрсатган»ини тахмин қилиш қийин эмас. Бу борада «ПСЖ» вакили Маркиньоснинг Тухелга таърифини келтириш жуда ўринли: «У шунчаки, мураббий эмас, ҳақиқий менежердир». Оддий айтганда, Тухель клубдаги барча жараёнларда фаол иштирок этиш ва трансферлар сиёсатига таъсир кўрсатишни хоҳлайди. Ҳар доим шундай бўлган.\n**Лэмпард футболчилар билан муносабат ўрнатишда мослашувчан эмас, Тухель эса «ПСЖ»да анча ўзгарди. Германиялик мураббий футболчиларга нисбатан ўта қаттиққўл, шу билан бирга ҳамиша уларга қулайлик яратишга жиддий эътибор қаратади. «Томас ўйинчиларнинг шахсий фикрлари ва истакларини тинглайдиган олижаноб инсон ва бундай жараёнларни бошқаришда жуда моҳир» - бу ҳам бразилиялик Маркиньоснинг таърифидан иқтибос. ESPN журналисти Жюльен Лореннинг бу борадаги хулосаси ҳам эътиборга молик: «Тухель шогирдлари уни шунчалик яхши кўришларини истайдики, бу йўлда ҳаттоки, энг қатъий принципларидан ҳам воз кечиб қўя қолади. Оддий айтганда, «ПСЖ» қандай қийинчиликларга дуч келмасин, у ҳар сафар энг кам мунозара келтириб чиқарадиган йўлни танлади». Бу ҳолат «Челси»нинг Лэмпардга ёқмаган футболчилари учун айни муддао, албатта.\nТомас Тухель «Челси»да 1,5 йиллик шартнома асосида иш бошлади. Журналист Дэвид Орштейннинг аниқлаштиришича, томонлар айнан 1,5 йил ҳамкорлик қилиш борасида келишишган. Шунинг баробарида мураббий ҳам, клуб ҳам шартнома муддатини яна бир йилга узайтириш имкониятига эга.\nФрэнк Лэмпард эса шартнома муддати бўйича маошини тўлиқ олади. The Athletic маълумотига қараганда, бу истеъфо клуб соҳиби Роман Абрамовичга чамаси 2 миллион фунтга тушади. Умуман олганда, Лэмпард - Абрамович даврида клубни бошқарган 13 нафар мураббий орасида компенсация тўловига эга чиққан 10-мутахассисдир.\n**Фақат Рафаэль Бенитес, Гус Хиддинк ва Маурицио Сарри клубдан товон пули олишмаган.\n**Жозе Моуриньо жамоадаги ҳар икки даври якунида ҳам ўзи, ҳам штаб учун компенсация ундирган (португалиялик мутахассис одатда клубдан ассистентлари билан алоҳида шартнома тузишни талаб қилади).\n**Энг йирик товон пули Антонио Контега берилган - 26,6 млн. фунт. Тўғри, мураббийнинг ўзи йиллик маоши сифатида атиги 9 «лимон» олган, қолгани унинг ёрдамчилари ва суд харажатларига кетган.\n02:25 Кассано: «Интер»нинг рақиби йўқ» (0)\n01:23 MLS Матюидининг трансферини текширади (0)\n00:39 Карсдорп таклифга рози (0)\n23:58 Музокаралар давом этмоқда (0)\n23:11 Мхитарян бир қарорга келмади (0)\n22:37 «Милан» Ибрагимович билан шартномани узайтиришга тайёр (0)\n21:58 Зидан Бэйлнинг қайтишига қарши (0)\n21:14 «Арсенал» 55,3 млн зиён кўрди (0)\n20:34 «Фиорентина» Гаттузо билан алоқага чиқди (0)\n19:37 Виллаш-Боаш ҳайдалган (0)\n18:53 Зое кетган ишонч ёки «2- МЕССИ» ЁКИ «2- РОНАЛДУ» БЎЛОЛМАГАН ИҚТИДОРЛАР... (0)\n18:15 Ўзбекистон Суперкубоги. “Пахтакор”га собиқ “Насаф”чилар қўл келди (0)\n18:09 «Спортинг» мураббийи билан шартномани узайтирди (0)\n17:36 Конатега Лондон клублари қизиқмоқда (0)\n16:57 Зинченконинг маоши кўтарилиши мумкин (0)\n16:12 Вазир Бразилиянинг киришига қарши (0)\n15:32 Декунинг маслаҳати (0)\n14:50 Гватемалалик футболчи 5 йилга дисквалификация қилинди (0)\n14:07 «Вердер» «Спарта» ярим ҳимоячиси керак (0)\n13:35 Дзакканьи учун кураш (0)\n12:52 Мончи уз сўради (0)\n12:21 Нақ 18 хил жуфтлик-а…?! (0)\n11:33 “Нефтчи”га суперлигада ўйнаш, Осиё чемпионлар лигасида тўп суриш ярашади! (0)\n10:10 Шоу дисквалификация қилинадими? (0)\n09:39 Казуёши Миура: «Футболдан қачон кетишимни билмайман» (0)


17:22 / 09.02.2017\nТурин университети археологлари ва физикларидан иборат илмий гуруҳ Миср фиръавни Тутанхамон қабри деворларини ўрганишни бошлади. Тахминларга кўра, деворлар ортида афсонавий Нефертити ва бошқа қатор фиръавнларнинг жасадлари дафн қилинган қабрлар аниқланиши мумкин, деб хабар қилади Миср қадимги ёдгорликлар вазирлиги.\n"Янги хоналар (қабрлар)ни топиш бўйича аввалги уринишлар қарама-қарши ва чала натижалар берди. Энди бу ўлчовлар ижобий ёки салбий бўлишига кўра, ушбу мураккаб ва муҳим масалага нуқта қўямиз. Биз аср кашфиёти ёхуд аср омадсизлиги муаллифлари бўламиз", — деган Италиянинг Турин университети олими Франко Порчелли.\n2015 йил август ойи бошларида британиялик тарихчи ва археолог Николас Ривз Academia.edu сайтида шов-шувли мақоласини эълон қилган эди. Унда олимнинг таъкидлашича, Подшоҳлар водийсидаги Тутанхамон қабри деворлари HD-суратларининг таҳлилига кўра, деворлардан бирининг ортида қиролича Нефертити, унинг тутинган онаси ҳамда ислоҳотчи фиръавн Аменхотепнинг рафиқаси қабрларига йўл бор.\nАйни шу мақола бошқа мисршунослар ва Миср ҳукумати эътиборини тортди. Шу сабабли Қоҳира маъмурияти Ривз ва унинг жамоасига қабр деворларини радарлар ва бошқа асбоб-ускуналар воситасида ёритишга рухсат беришди. 2016 йил февраль ва март ойларида Ривз ҳам матбуотда махфий хонани топишнинг уддасидан чиқишгани хусусида бир неча маротаба баёнот берди. Миср қадимги ёдгорликлари бўйича Кенгашнинг собиқ котиби Захи Хавас каби рақиблари эса Ривзни инкор қилишди.\nАлалоқибат, Япония ва АҚШдан келган икки илмий гуруҳ олимлари Тутанхамон қабри деворларини радар, иссиқлиқ қуроллари ва бошқа ускуналар ёрдамида текширишди. Улар Ривзнинг хулосаларини икки хил баҳолашди. Японияликлар тасдиқлашган бўлса, америкаликлар инкор этишди. Бунинг натижасида Миср ҳукумати Ривз хулосаларини ишончсиз деб баҳолади ва янги, батафсилроқ ҳисобот берилмагунча, қабрни очишни тақиқлади.\nМиср қадимги ёдгорликлар вазирлиги бу ишни япониялик физикларга топширмоқчи экани хусусида хабарлар пайдо бўлган эди. Аммо, кейинчалик, вазирлик раҳбарияти фикрини ўзгартириб, лойиҳани италиялик олимларга ишонишди. Бу қарор, Порчеллининг анча вақтдан буён "физик" мисршунослик билан шуғулланиши ҳамда бу борада ўзига яраша обрў қозонгани билан изоҳланиши мумкин. Порчелли Тутанхамон ханжари қандай металлдан ясалгани ва Қадимги Мисрнинг бошқа кўплаб сирларига жавоб топган.


«Лола сайли» айёмида гулларга бурканди пойтахт - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 10 Май 2019\tКӯришлар: 336\nдесак муболаға бўлмайди. Шаҳар раиси Рустами Эмомалининг бевосита саъй-ҳаракатлари натижасида, пойтахтнинг тўртта ноҳияси ҳудудларида ўтқазилган гул кўчатлари шаҳримиз чиройига чирой қўшди. Халқаро Наврўз байрами арафасида бошланган ободончилик ишлари самараси байрам кунлари, ундан сўнг ҳам душанбеликлар ҳамда пойтахт меҳмонларига завқ-шавқ улашганлиги табиий.\n- Душанбе шаҳри раиси муҳтарам Рустами Эмомалининг 2018 йил 1 ноябрдаги «2018 йилнинг кузи ва 2019 йилнинг баҳор мавсумида кўкаламзорлаштириш ишларини жонлантириш ҳақида»ги қарори ижроси доирасида пойтахт ҳудудида турли дарахт, мавсумий ва кўп йиллик гул кўчатлари ўтқазилди ва бу иш мунтазам давом этмоқда, - дейди Душанбе шаҳри раиси аппаратининг Ободонлаштириш ва кўкаламзорлаштириш бўлими бошлиғи Шерали Раҳмонов.\nБўлим бошлиғининг маълумотига кўра, ўтган йилнинг 1 ноябридан шу кунгача пойтахт ҳудудида 106 минг 240 туп дарахт ва бута ниҳоллари ўтқазилган. Жумладан, 38 минг тупдан ортиқ манзарали дарахтлар, мевали дарахтлар кўчати 5315 туп ва буталар кўчати 2525 тупни ташкил этади. Айниқса, мавсумий ва кўп йиллик гуллар кўчатини ўтқазиш ишларига алоҳида эътибор берилиб, бу даврда 4 миллион 30 минг 133 дона гул ўтқазилган. Жумладан, мавсумий гуллар 30 минг 133 дона ва 299 минг 498 дона кўп йиллик гуллар кўчат қилинган. Шунингдек, шаҳар кўчалари ва хиёбонларида 1 миллион 139 минг лола пиёзи ўтқазилиб, бугун улар очилган ва пойтахт ҳуснига ҳусн қўшмоқда.\nШуни ҳам алоҳида қайд этиш ўринлики, Душанбе шаҳри раиси қарори билан пойтахтда «Лола сайли» танлови эълон қилинганди. Яқинда Исмоил Сомоний ноҳияси ҳудудидаги С. Айний номидаги маданият ва истироҳат боғида мазкур танлов якунланди. Унда Тожикистон Республикаси Президенти Ижроия аппарати, вазирлик ва идоралар вакиллари, ижодий ва маърифат ташкилотлари, пойтахт фаоллари иштирок этишди.\nШаҳар маъмуриятидан журналистларга берилган маълумотга кўра, танлов ғолибларига Тожикистон Республикаси Президенти ҳузуридаги Маҳаллий ривожланиш комитети раиси Қосим Раҳбар ва Душанбе шаҳри раиси ўринбосари Мавсума Муинийлар мукофотларни топширишди.\n«Лола сайли» танловида пойтахт ноҳиялари ўртасида биринчи ўрин давлат ҳокимияти Исмоил Сомоний ноҳияси ижроия органига насиб этди ва улар 1-даражали диплом билан тақдирланишди. Иккинчи ва учинчи ўрин ҳамда 2-3-даражали дипломлар давлат ҳокимияти Фирдавсий ноҳияси ижроия органи ҳамда давлат ҳокимияти Шоҳмансур ноҳияси ижроия органига топширилди.\nПойтахт маданият ва истироҳат боғлари ўртасида биринчиликни давлат ҳокимияти Душанбе шаҳри ижроия органининг «Иншоотларни сақлаш ва улардан фойдаланиш» давлат муассасасига насиб этди. Иккинчи ўрин Абулқосим Фирдавсий номидаги маданият ва истироҳат боғига, учинчи ўрин Тожикистон Республикаси Президенти меҳмонхоналар мажмуасининг «Тожикистон марказий ботаника боғи»га берилди.\nШунингдек, танловда иштирок этган бошқа ташкилот ва муассасалар ҳам тақдирланиб, танлов мусиқали намойиш билан якунланди.\n- Мамлакатимиз Президентининг ташаббуси билан юртимизда йўлга қўйилган ободончилик ишларига таҳсин айтгингиз келади, - деди Душанбе шаҳри Давлат цирки биноси ҳовлисидаги лолазорни завқ-шавқ билан томоша қилаётган юртдошимиз Дониёр Қурбонов биз билан суҳбатда. – Оилам ва фарзандларим билан ҳар куни кечки пайт бу ерда саёҳат қиламиз. Душанбе шаҳри маъмурияти ташаббуси билан йўлга қўйилган «Лола сайли» танлови «2019-2021 йиллар – Сайёҳлик ва халқ ҳунармандчилигини ривожлантириш йиллари»га бағишлаб ўтказилаётган тадбирлар доирасидаги энг яхши амаллардан бири, деб ҳисоблайман. Зеро, шаҳримиз чиройига чирой қўшган гулзору лолазорлар, нафақат, пойтахтликлар, балки хорижий меҳмонларни ҳам ўзига жалб қилаётганлигига гувоҳ бўляпмиз. Майдонларда ўрнатилган замонавий ёритгичлар туфайли, ярим тунгача пойтахтликлар ва меҳмонлар сайр қилиш имкониятига эга бўлаётганлигига қувонмай бўлмайди.\nДарҳақиқат, пойтахтимизнинг қайси гўшасига борманг, бу ерда одамлар издиҳоми гуллардан завқ-шавқ олаётганлигини кузатасиз.\nБир сўз билан айтганда: «Лола сайли» пойтахтимизни гулларга, кўнгилларимизни қувончга буркади…\nБугун: 13-08-2020 10:06:46


Абдулла Қодирий. Нима учун уни эъзозлашимиз керак?\nBosh sahifa » Maqolalar mavzusi » Абдулла Қодирий. Нима учун уни эъзозлашимиз керак?\nАбдулла Қодирийнинг асарларини мутоала қилар эканмиз, ундаги воқеалар, уларнинг ривожи, оқибатда шаклланадиган хулосалар бошқа ҳар қандай асарлардан ўзгача бўлади. Сабаби нимада? Бу саволга жавоб излагунимга қадар икки кун ўтиб кетди. Адибнинг туғилган кунига ўзимча совға қилмоқчи бўлган кичик бир чиқишимни бугун якунладим. Шу билан унинг руҳини ёд олиб, шод қилиш ниятида бўлдим.\nНима учун баъзи асарлар халқнинг юрагига жойлашиб олади? Менинг шахсий фикрларимни қуйида келтирмоқчиман, халқ ўз ривожланиши учун бирор йўналишни топа олса ўша асар эътиборга сазовор бўлади. Агар шу назариям тўғри бўлса Абдулла Қодирийнинг асарлари нимаси билан халқнинг эътиборини қозонди? Сўз унинг икки машҳур асари ҳақида боради, уларни келитиришнинг ҳожати йўқ деб ўйлайман.\nБиринчидан, бу икки асарлар ҳамма ўйлаганидек фақат пок севги ҳақидагина эмас, балки инсоннинг юқори ҳисларига моҳирона ўралган тарзда тақдим этилган сиёсий асардир. Айнан шуни тушунганларидан сўнг советлар Қодирийни қатлиом қилганлар. Бундай “моҳирона ўраш”ни Советлар ҳам аввалида тушунмаганлар, шу сабабдан роман қарийб ўн йил давомида халқ орасида тарқалиб улгурди.\nАсар яқин тарихимиздаги юқори лавозимдаги шахслар “давлат” номининг ортига яшириниб олиб, якка шахсларни йўқ қилиб юбора олмасликларини кўрсатиб берди. Яқин тарихни сўзлашнинг жуда хавфли томони бор, бунда янгича назар шаклланади, “нега” деган савол пайдо бўлади, бошқача бўлсачи қабилида таклиф пайдо бўлади. Мана шу жиҳатлар яқин тарихни сўзлашни чегаралайди. Шу боисдан, бу асарлар советлар даврининг илдизига урилган болта эди. Қодирий Худоёрнинг адолатсизлиги унинг ўзининг бошига етганини халққа тушунтириб берди. Худоёр тимсолида Адиб советларни нишонга олган. Бу билан халқдаги турмуш талаблари, адолатга бўлган интилиши оддий гап эмас, балки ижтимоий ва сиёсий масалага айлангани ҳақида белгидир. Советлар адолатсизликнинг рамзи эди, бу билан асар ҳар қандай адолатсизликга таянган давлат охири йўқликга юз тутишини исботлади.\nМарҳум устоз шоир Абдулла Орипов бир суҳбатда: “Ўткан кунлар”нинг бош қаҳрамони Кумуш ва Отабек эмас, Юсуфбек ҳожи. Агар асарда ана шу муҳташам образ бўлмаганида роман “Минг бир кеча” ҳикояларига ўхшаб қоларди”, деган эдилар.\nАсарларда кўтарилган масалалар бугунги кунда ҳам ўз долзарблигини йўқотгани йўқ. Ўша даврдаги қариндош-уруғчилик, таниш-билишчилик, маҳаллийчилик, порахўрлик бугунги кунда ҳам бор. Яқин тарихимизда ҳам, ҳозирда ҳам юқори лавозим ёки ваколатга эга бўлган баъзи ходимлар “окахон”и бўлмаган шахсни ғажиб ташлашга тайёр турибди. “Окахон”ларсиз тадбиркорлик қилиш мураккаб! Шунинг учун битта, иккита тадбиркор бор, қолган халқ “иш ўрни бер” дейди, “иш ўрни яратай” демайди. “Криша”си бўлмаган майдакашлик билан шуғилланиши керак. Майдакашлик ҳам шунчалик майда бўлиши керак-ки, юқоридагилар унга “қараш”га эринадиган даражада “невигодна” бўлиши керак.\nШукурки, охирги йилларда Президент Шавкат Мирзиёев очиқлик ва сўз эркинлигини қўллаб-қувватлаяпди. Лекин узоқ йиллар давомида ҳам чет, ҳам ички душманлардан зарба еявериб безиб қолган қора халқ учун фақат “қўллаш”нинг ўзи жуда ишонарли бўлмаяпди.\nМисол, бир тўда блогерлар билан Президент расмга тушиб, уларни “менинг дўстларим” деб турганда, бошқа бир блогер фақат айтилган сўз учун “беш минут”да ҳам тергов, ҳам суд, ҳам қамоққа етказиб туришса!\nНега бу гапларга тўхталаяпмиз? Сабаби, ўша пайтда ҳам давлат арбоблари қора халқни саводсизлигидан фойдаланиб, уни эзиб, “шест секунд”да дорга осиб, “рўмолини оғзига тиқиб қўйиши билан” қўрқитиб, халқнинг пластигидаги пулини 30 млн.дан ортиғини “назорат” қилиш ҳоҳишини билдиргани боис уларни Чор Россияси босиб олган эди. Худоёрхон ва унинг валломатлари рус генералининг отхонасида гўнг тозалаб ўлиб кетган, қабри ҳам йўқ дейишади. Бу ҳақида Фанлар академияси бирор илмий лойиҳа билан чиқар бирор кун. Яна билмадим, ўша адолатсиз Худоёрнинг кимга кераги бор! Мана шу романдаги воқеалар бугунги кун арбобларига дарс бўлиши керак. Улар шу икки романни қайта, қайта ва қайта ўқишлари керак. Ундаги севгига эмас, давлат бошқарувига эътиборни кўпроқ қаратишлари керак.\nМана шу икки романни “ёдлаб олиш” десам кўпайиб кетар-ов, ҳеч бўлмаса ўн марта қайта ўқиб чиқмаган юристни судга ҳам, прокуратурага ҳам ишга олмасликлари керак. Чунки ўн марта ўқишга чидаган (у агар одамзотдан бўлса!) халққа ёмонлик қилмайди, ёки ичидан бузулган бўлса бу романнинг охирига ета олмайди, бу аниқ! Бундан кўра чидамай суд, прокуратурага ва ҳокимиятга ишга киришдан бош тортади-қўяди. Бу икки ҳолатда ҳам халқ ютади.\nЎқиб чиқишга чидаганларда “яна қайтиб Россия, Хитой, АҚШ ёки бошқа бирор давлат Ўзбекистонга “кўз олайтириб” келса хар қандай одамни халқдан бошқа ҳимоячиси бўлмайди” – деган хулоса шаклланади. “Кўз олайтириш” дегани уруш қилиш дегани эмас, ҳозирги кунда уруш қилиш қолоқлик, саводсизлик белгиси. Бир давлатни бошқа бир давлат бўйсундириб олиши учун бугунги кунда бошқа кўп “ажойиб” усуллари мавжуд. Эртага Евроиттифоқ бизнинг бирор арбобимизни Гаагадаги судга чақиртирадиган бўлса “кўзи очиқ” халқимиз ўзининг фикрини билдириб қўйиши даражасида саводли бўлиши керак! Миллатимиз якдил бўлиши керак. Бунинг учун эса халқ давлатга, давлат эса халққа таяниши керак.\nБарчамиз тушунишимиз керак, халқ ривожланмагунича давлат ривожланмайди. Халқни ривожлантириш ҳар шахсга тегишли тушунча, бу менга тегишли эмас, менга таъсири бўлмайди деган адашади. Мана шу фикрларни Қодирийнинг романларидан топасиз.\nИккинчидан, тарих келажакни белгилаб беради. “Меҳробдан чаён”да Анварнинг ота, онаси ва акаси ҳолатини тасвирлаганда юрагингиз эзилади. Бундай ҳолат бир Анварнинг эмас ўша давр халқининг ҳаёти тасвиридир. Халқ ўз ҳуқуқини талаб эта олмаса, уни саводсиз деб талашнинг оқибати бу – бошқа давлатга қул бўлиб қолмоқдир. Халқ шундай ҳилқат. Уни қўрқитиш мумкин, бир-иккитасини қатл ҳам қилиш мумкин, алдаш мумкин, пулини тортиб олиш мумкин, ёлғончиликга ўргатиш, қулликга тортиш, эзғилаш, топташ, очликга маҳкум қилиш, э, қўйинг-ки, ҳар бало қилиш мумкин. Лекин, инсоният тарихи кўрсатишича халқ қолади, унга ёмонлик қилган кетади.\nУнга ҳурматсизлик қилган ҳар қандай одам ўзини ва бутун аймоғини йўқликга юз туттиради. Сталин дейсизми, Гитлерми, бало-баттар дейсизми, буларнинг ҳаммаси тупурги остида қолди. Унинг акси бўлган, халқни деган Алишер Навоий мана ярим минг йилдирки ҳамманинг эъзозида. Байқаро ҳам Навоийни деб одамлар хотирасида қолди. Бўлмаса уни эслашни ҳам ҳожати йўқ эди. Нечта Подшо ўтган? Улардан нечтасини эслайсиз?\nОдамнинг биттаси халқ эмас, иккитаси халқ эмас, ўнтаси ҳам халқ номидан гапиришга ҳаққи йўқ. Бундай аҳмоқона саноқни давом эттириш мумкин. Халқ номидан бир дона “доҳий” гапириши мумкин, фақат бир киши фикрлашга ҳаққи бор! Бир пайтлар бундай “доҳиёна” фикрларни эшитдик. Бунинг ортида халқни талаётганлар ўзининг мудҳиш ишларини қилиши учун беркитиқлиқ ният бор эди.\nБундай аҳмоқгарчиликга йўл қўймаслик учун ривожланган давлатларда ҳуқуқий жиҳатдан “битта шахс ҳам, давлат ҳам тенг” деган қараш мавжуд. Аслида бизнинг Конституцияда ҳам шундай ҳуқуқ белгиланган, лекин буни халқ билмайди. Аксинча, “Ҳукуматники ҳук!” дейишади. Шунда Президентимизнинг фикрини замонавий ёзувчи-арбоблар ўз романларида халққа етказиши керак: “Ундай эмас, ҳукумат халқнинг хизматкори! Давлатга “хизматкор”га қарагандай қаранглар! Сиз давлат эшигига эмас, давлат сизнинг эшигингизга бориб кутиб туриши керак!” – деган фикрларни. Ёзувчи ходимлар бу гапларни айтишда қўрқмасалар бўлади, буни Президент ўз оғзи билан айтгани – рухсат берилди дегани эмасми? Жуда қўрқоқмиз, эҳтиёткормиз. Киноларда кўрамиз – концлагерлар маҳбусларини қатл этгани олиб кетаётганларида ҳамма маҳбуслар саф тортишиб жимгина кетишади. Ҳар бир маҳбус ўзича ўйлайдики: “мен тартибни бузмасам мени конвой отиб ташламайди.” Шундай фикрлар оқибатида бир неча дона фашистлар бир неча минг одамни бемалол “ҳандақ”қа тиқади. Бундай фикрлаш инсон инстиктларининг ичига бичиб-тикилган ҳусусиятлардан бири бўлса керак.\nТарих келажакни белгилаб беради дегани бу – тарихни халққа етказиш билангина уни ривожланишга чорлаймиз деганидир. Қодирий ўша даврнинг яқин тарихини сўзлаб роман ёзиш фаолияти катта ўзгаришларга олиб келди. Нима учун бизнинг даврда яқин тарихимизни сўзлаб роман ёзилмайди? Чунки, “яқин ўтмиш” тарихини билиш ўзгаришларга олиб келади, биз ўзгаришлардан қўрқамиз. Биз ўрта асрлар ҳақида таҳлилий роман ёзишимиз мумкин, лекин яқин ўтмишимиз ҳақида ёза олмаймиз. Бизнинг даврда ўзгаришлар бўлишини ҳоҳламаймиз. “Бошимизни қумга кўмиб олсак бўлди, орқа томон нима бўлса бўлаверсин” қабилида иш тутамиз романчилар!\nУчинчидан, Қодирийдаги “Худоёрнинг истинодгоҳи – уламолар”нинг халққа таъсири ҳақида. Уламолар ўша даврнинг таълим пешволари ва ҳуқуқшунослари эди. Уламоларнинг йўналтируви остида адолатсизлик, аҳлоқсизлик, бидъат, хурофот авж олган эди. Бундай ҳолатни Фитрат, Чўлпон, Беҳбудийлар асарларида ҳам акс эттирилганини биламиз ва бу ҳолат маълум вақт ўтиб, эсдан чиқарилиб яна қайтиб келмаслигига Қодирийнинг асарлари долзарб тўсиқлардан бири бўлиб турибди.\nРивожланган мамлакатларда дин инсоннинг маънавий қарашига боғлаб қўйилган. Уларда дин эмас, таълим долзарб. Мана нима учун энг диндор (дини қандай бўлишига қарамасдан) халқлар ҳам ўз ҳаётини хавф остига қўйиб бўлса ҳам Европа давлатларига етиб олишни орзу қилишади. Фаровон ҳаёт кечиришни ҳоҳлаган халқ таълимни ривожлантиради. Дин бунда ҳамкор бўлади. Нақшбанд айтганидек: “Дил ба ёр-у, даст ба кор!”\nОхирги даврларда таълимни жуда пастлаб бораётганлигига гувоҳ бўлиб турибмиз. Таълим халқ учун “ҳаёт ва маъмот” масаласи. Халқни йўқ қилиб юборадиган омил бу саводсизликдир, уруш эмас, қирғин-барот эмас, айнан таълимнинг йўқ қилинишидир. Саводи йўқ халқни қул қилишнинг ҳам ҳожати йўқ, унинг ўзи қул бўлиб “тирикчилик учун иш сўраб” бош уриб келади. Қоринни тўйғазиш керак-ку! Бугунги мураккаб фан ривожи даврида “квадрат тенглама”ни тушунмаган одам ўзини қайга уриш керак? Албатта, ўзи сал бўлсада тушунадиган, ота-онасидан қолган “қутқарув баллон”ига – диний хурофотга ўзини уради.\nБугунги кунда жамиятда бундай йўналиш аллақачон ўз ўзанини топиб бўлган. Фақат у кучли жалани кутиб турибди холос. Бизнинг бундай ортга қайтишимиздан атрофимиздаги давлатлар фақат хурсанд бўлишади, чунки битта рақобатдош бартараф бўлди деб ўйлайдилар.\nАвлоний халқимизни яқин тарихидан хулосани ясаб бўлган: “Таълим ва тарбия биз учун ё ҳаёт, ё мамот, ё нажот, ё ҳалокат, ё саодат, ё фалокат масаласидир.” Қандай ажойиб сўзлар! Лекин мана шу сўзларни ўқишни билмайдиганлар учун ҳар қандай хитоб қилинг, бари-бир жарга тушиб кетаётганлигини тушунмайдилар.\nҚодирийда “саводсиз” деганда ўқишни билмайдиганларгина эмас, балки яқин ўтмиши ва келажагини кўра олмайдиганлар тушунилади. Чунончи, Худоёрхон, бир ажабдан бўлиб, халқнинг фикрига қулоқ солганида эди, арбоблар ва уламолар ўзини тирик қолиши даражасидага инстинктига қулоқ солганларида эди, мумкин улар отхонада гўнг тозалаб ўлиб кетмаган бўлармидилар?! Саводсизлик деганда мана шу назарда тутилмоқда.\nҲозирги кунда Президентимиз куюниб турганида баъзи судлар, прокурорлар, ҳокимлар (ҳеч бўлмаганда) ўзининг тирик қолиш инстикти даражасида саводли бўлиб, халқни ривожлантиришга киришсалар, бўлаётган барча ҳодисалар ва воқеаларни халқ нуқтаи-назаридан қарашсалар бунда улар − биринчи ўринда ўзларига яхшилик қилган бўладилар.\nКелинг ҳақиқатни бир ўртага ташлайлик, қачон ва қайси (халқни бошқарган – подшоми, амирми, султонми, генсекми) раҳбар пайтида бу қадар очиқ сўзлашлар бўлган? Келинглар тан олиб айтайлик, Шавкат Миромоновични Президент этиб бизга Яратган берди! Унинг умрини Яратган узоқ қилсин, лекин ундан самарали фойдаланиб қолишимиз керак. Ўзлари ташаббус қилганидек: ҳокимларни халқ сайлашини йўлга қўйилса, кейинги навбат суд ва прокурорларни ҳам халқ сайласа ва халқ уларни ишдан олса. Депутатлар ҳам чўнтак партиялардан эмас, халқнинг партияларидан сайланса... Бу таклифларни ва ташббусни ким беряпди? Шу Президентимиз эмасми? Агар юқорида саналган ташаббуслар амалга ошса борми! Шунда мен ҳам бир ташаббусни кўтараман, бу ҳам бўлса – Шавкат Миромоновичга унинг тириклигида олтиндан ҳайкалини ўрнатишдир! Бу ваъда! Кўчада бўйнимга шу чақириқни илиб юраман.\nМана, азизларим, Абдулла Қодирийни ўқисангиз қандай қилиб халқнинг ишқибози бўлиб қолганингизни билмай қоласиз. Халққа яхшилик қилганни бошингизга кўтариб юргингиз келади. А, севгичи? Севги ҳам бор унинг асарларида, лекин ҳақиқий севги бу халқнинг севгисидир! Халқни севганни халқ ҳам севади, эсидан чиқармайди, эъзозлайди. Ҳаммамиз биргаликда халқмиз, ҳар биримиз – ўз ҳаёлларимиз билан, аждодларимиз – уларнинг хотиралари билан, авлодларимиз – уларнинг орзу-истаклари билан халқмиз!\nАбдулла Қодирийнинг руҳлари шод бўлсин!


Кремль 2024 йилги президент сайловига ҳозирлик кўришни бошлади\nКремлда 2024 йилги президент сайловига тайёргарлик ишлари бошланди. РБК агентлиги манбаларига кўра, ушбу мавзу бўйича дастлабки муҳокамалар ёздан бери давом этмоқда. Унда Владимир Путин номзодининг илгари сурилиши асосий сценарий ўлароқ кўрилмоқда.\n“Айни пайтда бошқа вариант йўқ”, дея урғулаган РБК суҳбатдошларидан бири. Аввалроқ Путин келгуси сайловда номзодини қўйиш ёки қўймаслик масаласида ҳали бир қарорга келмаганини айтган эди.\nПрезидент сайлови кампаниясининг муҳтамал сценарийси декабрь ойи ўрталарида Москва вилоятидаги “Сенеж” бошқарув устахонасида муҳокама қилинган. Семинарда Кремлнинг ички сиёсатга масъул мулозимлари ва “Единая Россия” партияси раҳбарияти иштирок этган. Ушбу семинар ҳақида РБКга тадбир мазмуни билан таниш тўрт манба сўзлаб берган.\nУларнинг айтишича, президентликка эҳтимолий номзод фамилияси тилга олинмаган, аммо муҳокамалар чоғида сиёсий йўл изчиллигини сақлаб қолиш ҳақида гап борган. Президент сайловида легитимликни таъминлаш асосий вазифа қилиб белгиланган.\nНоябрь ойи охирларида ВТБ Капитал банки ташкил қилган “Россия чорлайди!” форумида Владимир Путин 2024 йилда янги муддатга сайланиш учун номзодини қўйиш масаласида ҳозирча қарор қабул қилмаганини айтган, бироқ унинг бунга ҳаққи борлигининг ўзи‑ёқ “ички сиёсий вазиятни барқарорлаштираши”ни таъкидлаган эди.\nАввалроқ эса Путин Россия Конституциясига унинг президентлик муддатларини “нолга тенглаштирган” тузатишлар киритилганини мамлакатнинг барқарор ривожланиши тақазоси сифатида изоҳлаган.\nПутиннинг сўзларидан англашилишича, давлат мулозимлари унинг 2024 йил майда президент лавозимидан аниқ кетишини билганларида Россияда ҳокимият учун кураш бошланиб, бу мамлакат тараққиётига халал берган бўлар эди.\nНоябрь ойида АҚШ Конгресси Вакиллар палатасига “Россия Федерацияси президенти Владимир Путиннинг 2024 йил 7 майда сўнгги муддати тугаганидан сўнг лавозимда қолишга ҳар қандай уриниши” Қўшма Штатлар томонидан тан олинмаслиги ҳақида резолюция лойиҳаси келиб тушган эди.\nМамлакатни 1999 йилдан бери идора қилаётган Путиннинг розилиги билан яқинда қабул қилинган Конституцияга тузатишлар унга назарий жиҳатдан 2036 йилгача президент бўлиб қолиш имконини беради.\nМатбуотда вақти-вақти билан президентнинг “ворислари” мавзуси муҳокама қилинади, аммо Путинга яқин кўплаб мулозимлар унинг ўрнини ҳеч ким боса олмаслигини айтадилар. Хусусан, Давлат думаси раиси Вячеслав Володин “Путин бўлмаса, Россия ҳам бўлмайди!” деган эди.


Ўзбекистон футболчилар Уюшмаси клубларни огоҳлантиради / CHAMPIONAT.asia\nЎзбекистон футболчилар Уюшмаси клубларни огоҳлантиради\n12 фев 21:13\nТеглар : БухороМарко МиличЎФУ\nЎФА томонидан Футболчилар мақоми ва ўтиши бўйича қўмитанинг 2021 йил 5 февраль кунги қарорига кўра 2019-2020 йилги мавсумда ПФЛ олдидаги қарздорликлари туфайли бир қатор клубларга 2021 йилги мавсум учун хорижий мураббий ва футболчиларни рўйхатдан ўтказиш тақиқи қўйилган.\nШунга қарамай "Бухоро" футбол клуби кеча сербиялик Марко Милич билан шартнома тузганини эълон қилди. Куни кеча Ўзбекистон футболчилар Уюшмаси электрон почтасига ПФЛ бош директори номидан хат келиб тушди. Унда "Бухоро" клуби огоҳлантирилган ва янги легионер ПРО лига учун рўйхатдан ўтказилмаслигини маълум қилинган. Милич "Бухоро" сафида майдонга туша олмайди, бу эса унинг ҳуқуқини поймол қилади. Ўзбекистон футболчилар Уюшмаси легионерларни рўйхатдан ўтказиш тақиқи қўйилган клубларни яна бир бор огоҳлантиради: Шартноманинг 4.1.3 банди бўйича клуб футболчини мусобақада иштирокини таъминлаши керак. Агар бу талаб бажарилмаса банд бузилган бўлади ва футболчи барча пулларини ундириш ҳуқуқига эга.\nСўнгги пайтларда ФИФА томонидан кўплаб клубларимизга санкциялар қўлланилмоқда. Шу боис клубларимиз раҳбарларидан келажакни ўйлаб иш қилишларини сўраб қолардик.\nРавшан Эрматов терма жамоага яратилган шароитлар ва йиғинлар ҳақида нималар деди? 37\nАбдусалом Азизов: "Бу мағлубият сабаблари бир кунда юзага келмаган" 43\nПахтакорнинг собиқ футболчилари Ораховац ва Симич ҳозир қаерда? 13


«Яшил ҳафталик-2017»: Ўзбекистонлик экспортчилар кўргазма илк кунларида 10 миллион долларлик шартномалар имзолашди\n10:28 / 23.01.2017\nБерлинда 82-озиқ-овқат саноати, боғдорчилик, қишлоқ ва ўрмон хўжалиги Халқаро савдо кўргазмаси - IGW Berlin Яшил ҳафталик 2017 бўлиб ўтмоқда. Кўргазмада дунёнинг 60 давлатидан бўлган 1 800 дан зиёд компания иштирок этмоқда, тахминан 380 минг киши ташриф буюриши кутилмоқда. Бу ҳақда «Ўзагроэкспорт» Kun.uz’га хабар берди.\nКўргазмада Ўзбекистон Республикаси ишбилармонлари манфаатларини ўзида ифода этган миллий стенд ҳам тақдим этилган.\nКўргазманинг биринчи кунида бир қатор хорижий компаниялар, жумладан Same Deutz-Fahr (Германия), Euro Asia (Германия), Abgeordnetenhaus (Германия), GlobusMax (Польша), Better International Trade (Буюк Британия), Urumqi Tongyale International Trade (Хитой), Go Nuts & Fruits F.Z.E (БАА), Florry Business LP (Буюк Британия) вакиллари билан учрашувлар бўлиб ўтди.\nЮқорида номлари келтирилган компания вакиллари Ўзбекистондан янги ва қайта ишланган мева-сабзавот маҳсулотларини харид қилишга қизиқиш билдиришди.\nЎтказилган музокаралар якунига кўра қиймати 10,170 миллион АҚШ доллари бўлган янги ва қайта ишланган мева-сабзавот маҳсулотини етказиб бериш бўйича экспорт шартномалари имзоланди.\nмева-сабзавот Кўргазма IGW Berlin Яшил ҳафталик 2017\nХориждаги Ўзбекистон маҳсулотлари кўргазмаларида 64 млн долларлик келишувлар имзоланди\nХориждаги кўргазма учун товарлар экспорт контрактисиз олиб чиқиб кетилади


Пахтакорда яхши ният билан экилган минглаб кўчатлар нега қуриди?\nCана : 10-10-2018 / Жиззах янгиликлари, Фото / кўрилди: 74\nЖорий йил баҳорида Жиззах – Гагарин автомобиль йўлининг Пахтакор тумани ҳудудидан ўтган қисми бўйлаб салкам 3 километр масофага 2 минг 400 тупдан зиёд балқитут, шотут, арча ва акация кўчатлари ўтқазилган эди. Ёзнинг ярмига етмасдан уларнинг 80 фоизи қуриб қолди.\nТуман ободонлаштириш бошқармаси бошлиғи Рўзмон Завқиевнинг айтишича, бошқа ҳудудлардан келтирилган кўчатлар қуришига шўрҳок тупроққа мослаша олмагани ва сувсизлик сабаб бўлган. Кўчатлар қуриб қолишига иккинчи сабаб кўрсатилса, тўғрироқ бўлади. Чунки суғорилмаса, мослаша оладиган кўчат ҳам кўкармаслиги аниқ.\nКўчатларни суғориш мақсадида ўрнатилган бу сув насоси қаровсиз, ток шити эса очиқ ҳолатда. Қолаверса, бу насоснинг суғоришга кучи етмаслиги мутасаддиларга олдиндан маълум бўлган. Иш "мендан кетгунча...” қабилида масъулиятсизларча бажарилганини насоснинг аҳволи кўрсатиб турибди.\nДарахтни қирқиш осон, кўкартириш қийин. Бир вақтлар йўл четида кўкка бўй чўзган дарахтлар бугун тобора камайиб бораётир. Дарахтни қирқадиганлар ҳам, қирқишга рухсат берадиган мутасаддилар ҳам ҳар жойда топилади. Аммо мана бу ҳолатда катта маблағ ва куч эвазига экилган минглаб кўчатларнинг кўкармаслиги учун жавоб берадиган одам йўқ!\nЖамшид Ёрбеков (сурат), ЎзА\nИскандар Зулқарнайн соясида дам олган Можарм арчаси\nЖиззахда “Сангзор-15” пости олиб ташланди


Макка шаҳрида ҳам Мустақиллик байрами нишонланди\nБугун, 31 август куни ўзбекистонлик ҳожилар жойлашган Макка шаҳридаги муҳташам «Аброж ал-Ҳидоя» меҳмонхонасида Ўзбекистон Республикаси Мустақиллигининг 27 йиллигига бағишланган байрам тадбири бўлиб ўтди.\nТантанали маросим Ўзбекистон Республикасининг давлат мадҳияси билан бошланди.\nШундан сўнг Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита раиси ўринбосари Нуриймон Абулҳасан муҳтарам Президентимизнинг байрам табригини ўқиб эшиттирди. Табрикда келтирилган давлатимиз Раҳбарининг «Сиз, азизларни, сизлар орқали бутун халқимизни энг улуғ, энг азиз байрамимиз – Мустақиллик куни билан чин қалбимдан самимий муборакбод этаман. Биз учун янги давр, эркин ва озод ҳаётни бошлаб берган бу қутлуғ санада халқимиз қандай машаққатли ва айни вақтда шарафли йўлни босиб ўтганини яна бир бор чуқур ҳис этамиз», деган сўзлари табаррук заминда улуғ ибодатларни адо этиб бўлган фуқароларимизни беҳад қувонтириб юборди.\nТабаррук ёшдаги ҳожи отахону онахонларимиз муҳтарам Президентимиз ташаббуслари билан барча соҳалар қаторида муборак ҳаж сафарини намунали ўтказиш борасида бир қатор хайрли ислоҳотлар амалга оширилаётганини сўзлаб, ҳаж қилувчилар учун ташкил этилган шарт-шароитлар йилда-йилга яхшиланиб бораётганини мамнуният билан тилга олдилар. Улар муҳтарам Юртбошимиз, она-Ватанимиз ва фидокор халқимиз ҳаққига кўпдан-кўп хайрли дуолар қилдилар.\nСаудия Арабистонидаги ҳамкор “ал-Ҳидоя” ширкати раҳбари Усома Тошқандий жаноблари зиёратчиларимизни истиқлол байрами билан муборакбод этиб, Ўзбекистон диёрини бундан-да равнақ топишини тилади.\nБайрам тадбирида эҳсон дастурхони ёзилиб, зиёратчиларга ширинликлар ва тансиқ таомлар тортилди.\nИстиқлол йилларида мамлакатимиз асрларга татигулик муваффақиятларни қўлга киритганига гувоҳ бўлдик. Юртимизни мустақиллик неъмати туфайли бутун дунё таниди. Миллий ва диний қадрият ривожига улкан ҳисса қўшган Имом Бухорий, Имом Термизий, Имом Мотурурдий, Баҳоуддин Нақшбанд, Хожа Аҳрор Валий, Абу Мўъин ан-Насафий каби буюк аллома ва азиз-авлиёларнинг табаррук номлари билан боғлиқ мамалакатимиз ҳудудаги зиёратгоҳлар қайтадан обод қилинди. Бу табаррук зотлар қолдирган миллий ва диний қадрият намуналарини ўрганиш учун барча шароитлар яратилди.\nЖонажон Ватанимизда рўй берган ўзгаришлар мамлакатимиздаги ҳар бир кишининг ҳаётига бевосита дахли бордир. Бу йилларда мамлакатимиздаги фуқаролар эмин-эркин ибодатларини бажармоқдалар, юртимиз ёшлари эса олий ва ўрта махсус билим юртида таълим олишяпти, минглаб кишилар ҳар йили ҳаж ибодатига бориб, “ҳожи” деган улуғ номга эга бўлмоқдалар. Айни вақтда вилоятимиздан 413 нафар фуқароларимиз муборак Ҳаж ибодатини адо этиш мақсадида Саудия Арабистонига жўнаб кетган.\nМустақиллик туфайли мамлакатимизнинг ҳар бир гўшаси йилдан-йилга ўзгариб, янгича чирой очмоқда. Юртимизда бунёд этилаётган замонавий иншоотларни кўриб, кўзингиз қувнайди, чин дилдан севинасиз. Осмони мусаффо мамлакатимиз кундан-кунга обод бўлиб бормоқда.\nМустақиллик неъмати туфайли миллий ва диний қадриятларимиз ҳар томонлама тикланиб, ҳаётимиздан мустаҳкам ва муносиб ўрин олаяпти.\nМуқаддас динимиз ҳар қандай неъматга шукр қилишга, тинчлик ва яхшилик йўлида ҳамкорлик қилишга чақиради. Ҳадисда шундай дейилади: “...Аллоҳнинг неъматлари ҳақида гапириш шукрдир. Шукрни тарк қилиш нонкўрликдир. Кўпчилик билан бўлиш (Аллоҳнинг) раҳматидир, (кўпчиликдан) ажралиш эса азобдир”. (Бухорий ривояти).\nШу сабабли мустақиллик неъмати ҳақида қанча гапирсак ва берилган неъматга қанча шукр қилсак, шунча оз. Зеро, берилган неъматга шукр қилиш уни яна зиёда қилади. Бу ҳақда Аллоҳ таоло Иброҳим сурасининг 7-оятида шундай дейди: “Қасамки, агар (берган неъматларимга) шукр қилсангиз, албатта. (уларни янада) зиёда қилурман...).\nАллоҳ таоло барчамизни мустақиллик неъматига шукр қиладиган кишилардан қилиб, яқинлашиб келаётган Истиқлол байрамини муносиб кутиб олишга мушарраф айласин! Барчамизга мустақиллик байрами муборак, азизлар!\nЎМИ Қашқадарё вилояти вакиллиги масъул ходими


ЎзА - “Uzbekistan GTL” заводида олиб борилаётган қурилиш-монтаж ишлари ҳолати қандай?\n26.07.2020 Чоп этиш версияси\n“Uzbekistan GTL” заводида олиб борилаётган қурилиш-монтаж ишлари ҳолати қандай?\nЎзбекистон Республикаси Президенти Шавкат Мирзиёев томонидан минтақадаги энг йирик корхонанинг қурилиш ишларини 2020 йилнинг сўнгига қадар якунлаб, уни ишга тушириш борасида топшириқлар берилди.\nМазкур топшириқларнинг амалда бажарилишини таъминлаш мақсадида “Ўзбекнефтгаз” АЖ бошқаруви раиси Меҳриддин Абдуллаев "GTL" заводида бўлди ва у ердаги қурилиш-монтаж ишлари ҳолатини ўрганди.\nУнда туну кун иш давом эттирилаётган «GTL» заводининг асосий технологик қурилмаларининг қурилиш жараёни ҳамда қурилиш майдонида фаолият олиб бораётган мутахассис ва ишчи-ходимларнинг меҳнат шароити билан яқиндан танишилди.\nТанишув чоғида ушбу стратегик муҳим лойиҳани амалга оширишда иштирок этаётган ҳар бир ходимнинг ҳаёти ва соғлиғини ҳимоя қилиш, унинг сифатли ва ўз вақтида бажарилишига қаратилган бир қатор кўрсатма ва топшириқлар берилди.\n“GTL” заводи раҳбари Фаҳриддин Абдурасуловнинг маълум қилишича, инвестиция лойиҳасини амалга ошириш ишлари якуний босқичда. Бу ерда 10 минг нафарга яқин ишчи-ходим меҳнат қилмоқда. Жараёнда минглаб техникалардан унумли фойдаланилмоқда.\nТаъкидлаш керакки, Қашқадарё вилояти ҳудудидаги ушбу “Шўртан газ кимё комплексининг тозаланган метан негизида синтетик суюқ ёқилғи ишлаб чиқариш” инвестиция лойиҳаси мамлакат иқтисодиёти учун ўзининг муҳим стратегик аҳамиятига эга. “Uzbekistan GTL” тўлиқ лойиҳалаш қувватига эришгач, йилига 3,6 миллиард куб метр табиий газ (метан) қайта ишланади ва 1,5 миллион тонна юқори сифатли синтетик суюқ ёқилғи, жумладан, 307 минг тоннадан ортиқ авиакеросин, 724 минг тонна дизел ёқилғиси, 437 минг тонна нафта ва 53 минг тонна суюлтирилган газ ишлаб чиқарилади.\nЗавод дунёнинг нефть ва газ кимёси соҳасида етакчи ҳисобланадиган Sasol (Жанубий Африка), Haldor Topsoe (Дания) ва Chevron (АҚШ) каби компанияларнинг технологиялари асосида лойиҳалаштирилган бўлиб, бу ерда 808 та янги иш ўрни яратилади.\nЭслатиб ўтамиз, лойиҳа доирасида қурилиш-монтаж ишларини жорий йилнинг декабрь ойига қадар тугатиш бўйича барча чораларни кўрилмоқда.


Луис Суарес собиқ жамоасига қайтиш истагини билдирди Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Луис Суарес собиқ жамоасига қайтиш истагини билдирди 11:12, 25 октябрь 2016\t“Барселона” жамоаси ҳужумчиси Луис Суарес каталонияликлар сафидан кетган тақдирда қайси жамоа шарафини ҳимоя қилишини маълум қилди, деб хабар бермоқда “Championat.com”.\n“Албатта мен “Аякс”га қайтган бўлардим. Ҳатто бу ишни клубга миннатдорчилик билдириш мақсадида амалга оширсам ҳам. Мен “Аякс”нинг ёрдами билан Европада танилдим.\nЛекин менинг барча орзуларим “Барселона”да амалга ошди. Умид қиламанки, фаолиятимни айнан шу ерда якунлайман. Бунинг учун эса бор кучимни бериб ишлашим керак, – деди уругвайлик футболчи.\nМаълумот учун, Луис Суарес 2007–2011 йиллар давомида Голландиянинг “Аякс” сафида тўп сурган. 2012–2014 йилларда эса “Ливерпуль” шарафини ҳимоя қилган.


АҚШнинг “аср келишуви” деталлари ошкор қилинди\n22:35 / 07.05.2019\nАҚШ президенти Дональд Трампнинг Яқин Шарқдаги вазиятни тартибга солиш бўйича “аср келишуви” номи билан маълум бўлган режаси деталлари эълон қилинди. Таъкидланишича, материалларни журналистларга ташқи ишлар вазирлиги ходимлари берган, ҳужжат манбаси маълум қилинмаган.\nРежага кўра, Исроил, Фаластинни озод қилиш ташкилоти ва ҲАМАС ҳаракати “Янги Фаластин” деб номланадиган фаластин давлати ташкил этилиши ҳақидаги келишувни имзолайди. Бу давлат яҳудийлар турар жойлари эгаллаган ерлардан ташқари Иордан дарёсининг ғарбий қирғоғи ва Ғазо секторини ўз ичига олади. Яҳудийлар турар жойлари блокига чекка қишлоқлар киради, улар Исроилга тегишли бўлади.\nҲужжатда таъкидланишича, Ал-Қудс бўлинмайди ва “Янги Фаластин” ҳамда Исроилнинг умумий пойтахти мақомини олади. Шаҳарнинг араб аҳолиси Фаластин давлати фуқаролари бўлади. Уларга яҳудий уйларни, яҳудларга эса араб уйларини сотиб олиш тақиқланади.\n“Янги Фаластин” Мисрдан Ғазо сектори яқинидаги ерларни ижарага олади. Уларда аэропорт, фабрикалар, қишлоқ хўжалиги ишлари ва савдо учун ҳудудлар яратилади. Ижарага олинадиган ҳудудларнинг ўлчами ва нархини келишувни қўллаб-қувватловчи томонлар: АҚШ, Европа Иттифоқи ва Форс кўрфази давлатлари белгилайди. Бу давлатлар “Янги Фаластин”га миллий лойиҳалар учун 5 йил давомида 30 млрд доллар тақдим қилишлари керак бўлади.\nЛойиҳага кўра, фаластин давлатида армия бўлмайди. Енгил қуролга фақат полиция ходимлари эга бўлишлари кўзда тутилган. ҲАМАС келишув имзоланганда ўз қуролини топширади. Бир йил ичида Фаластинда сайловлар бўлиб ўтиши керак бўлади.\nБундан ташқари, Иордан дарёси водийси Исроилга тегишли бўлади. ҲАМАС ва Фаластинни озод қилиш ташкилоти таклифлардан воз кечгудек бўлса, АҚШ фаластинликларга молиявий ёрдамни блоклаб қўяди. Агар Фаластинни озод қилиш ташкилоти келишувга рози бўлса-ю, ҲАМАС рози бўлмаса, ҳаракат етакчилари жавобгарликка тортилади. АҚШ, шунингдек, Исроил ва ҲАМАС ўртасида ихтилофлар авж олса, Исроилни қўллаб-қувватлашга ваъда беради.\nМай бошида Саудия Арабистони валиаҳд шаҳзодаси Муҳаммад бин Салмон Фаластин президенти Маҳмуд Аббосга “аср келишуви”ни қўллаб-қувватлаш учун 10 млрд доллар ваъда қилгани маълум қилинганди. Бироқ Аббос бу таклифдан бош тортган ва бунга рози бўлиш унинг сиёсий карьерасининг ниҳоясини англатишини айтган.\nАпрелда АҚШ президентининг куёви ва маслаҳатчиси Жаред Кушнер келишув июнда тақдим қилинишини маълум қилган.\nФаластин АҚШ 2017 йил декабрда ал-Қудсни Исроил пойтахти деб тан олгандан кейин америкаликларнинг Исроил-Фаластин ихтилофини тартибга солишда воситачилик қилишига қарши чиқиб келади.\nИсроил 1949 йилда мустақиллик учун уруш якунлангандан кейин Ал-Қудсни ўз пойтахти деб эълон қилган. У 1967 йилги Олти кунлик урушдан кейин Шарқий Ал-Қудсни босиб олиб, уни Ғарбий Ал-Қудс билан бирлаштирган. Бироқ бу БМТ томонидан тан олинмайди.\n00:30 / 31.03.2020\nИсроил бош вазири карантинга кетишга қарор қилди\n18:02 / 27.03.2020\n«Умумий душман». Исроил ва Фаластин коронавирусга қарши курашиш учун ўзаро можарони четга сурди\n10:33 / 18.03.2020\nИсроилнинг Берлиндаги элчисида коронавирус аниқланди\n10:25 / 15.03.2020\nКоронавирус: Исроилда 10 кишидан кўп бўлиб тўпланиш тақиқланди


ОАВ: Анжелина Жоли ва Бред Питт ажрашишга ариза берди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ОАВ: Анжелина Жоли ва Бред Питт ажрашишга ариза берди\t15:06, 20 сентябрь 2016\tАмерикалик журналистларнинг таъкидлашларича, Голливуднинг энг чиройли жуфтлиги Анжелина Жоли ва Брэд Питт ажрашмоқда, деб ёзади “НТВ”.\nМаълум бўлишича, актёрлар ҳозирда ўз адвокатлари билан консультация олиб бормоқда. Жоли ва Питтнинг олти нафар фарзанди бор. Уларнинг даромади эса 450 миллион доллар дея баҳоланмоқда. Жоли ва Питтнинг никоҳи бекор қилинишига француз актрисаси Марийон Котийяр сабабчи сифатида кўрсатилган. У Питт билан “Шериклар” фильмида суратга тушган. “Оскар” мукофотига сазовор бўлган бу актриса актёр Гийом Кане билан фуқаролик никоҳида яшайди. Уларнинг бир ўғиллари бор. Жоли ва Питтнинг севги тарихи суратга олиш майдончасидан бошланган. Улар “Жаноб Смит ва Смит хоним” фильмида бирга суратга тушишган.\nКамбағал оиладан чиққан машҳур 10 юлдуз\tБолливуд юлдузларининг сарвиқоматлик сирлари\tЗебо Наврўзова келинларини қандай синовдан ўтказганини сўзлаб берди\tЎзбекистонлик машҳур футболчилар ва уларнинг рафиқалари(Фото)\tТўйдан кейинги муҳаббат ҳақида 10 афсона\tЁши орасида катта тавофут бўлган машҳур жуфтликлар\tОтправить


Манафорт судида ҳимоячилар асосий гувоҳ кўрсатмаларини шубҳа остига олди\nДональд Трамп сайлов штабининг собиқ раҳбари Пол Манафорт (чапда) ва унинг ёрдамчиси Рик Гейтс.\nДональд Трамп сайлов штабининг собиқ раҳбари Пол Манафортнинг ҳимоячиси Кевин Даунинг ўз мижозига қарши кўрсатма берган Рик Гейтс кўрсатмалари шубҳали эканлигини иддао қилди. Даунинг Гейтсни нафақат Манафортдан, балки Трампнинг инаугурация қўмитасидан миллионлаб доллар ўмаришда айблади.\nМанафорт суди Виргиния штатининг Александрия шаҳрида бўлиб ўтмоқда. Гейтс 6 август куни кўрсатма бера бошлаган. Манафортга бир неча айблов, жумладан, пул ювиш ва АҚШга қарши фитна каби айбловлар қўйилган. Даунинг 7 август куни Гейтс кўрсатмаларини ўзаро қиёслаб, шубҳа остига олди.\nГейтс Манафортнинг ёрдамчиси ўлароқ ишлаган пайтида у билан ҳамкорликда турли молиявий жиноятларга қўл ургани ҳақида кўрсатма берган. Гейтс, шунингдек, Манафорт билан 2015 йилгача Украинанинг собиқ президенти Виктор Януковичдан ва бошқа сиёсатчилардан пул олиб турганига иқрор бўлган.\n2017 йилнинг кузида Манафорт ва унинг ҳамкори Гейтсга 12 пунктдан иборат айблов эълон қилинган эди.\nМанафорт жорий йил бошида ўзига қўйилган айбловларга иқрор бўлди ва енгилроқ жазога ҳукм қилиниш илинжида прокурорлар билан ҳамкорлик қила бошлади.


Батафсил... Янги шарх қўшиш Чинакам муҳаббатдан эркакларнинг бола боқишигача…\nБатафсил... Янги шарх қўшиш "БАЙРАМДА БИЗНИ АЛДАШАДИ!"\nКўнглимнинг туб-тубида моғор босиб ётган гап бу...Батафсил... Янги шарх қўшиш Севгингиз «қиммат»га тушмасин!\n«Альфонс»лар хакида...Батафсил... Comments (1) «ЁРИМ МЕНИ СЕВМАЙДИМИ?»\n«Гул бермади, демак, севмайди!»Батафсил... Янги шарх қўшиш Эрни айтганимизга кўндириш операцияси\nЁхуд хатолар устида ишлашни бошлаймиз!Батафсил... Янги шарх қўшиш Эркакларга қандай мазза!\nМана, бунинг 15 исботи!Батафсил... Янги шарх қўшиш Эркаклар ғашига тегадиган 5 анъанавий одат\nБиз аёлларнинг хам эркаклар хазм қила олмайдиган ғалати-ғалати одатлдаримиз борки, уларни тан олмаслик уят бўлади.\nБатафсил... Янги шарх қўшиш Жаҳлингизни чиқарадиган 7 сабаб\nБаъзан турмуш ўртоғингиз ўзини шундай тутадики, кулишни хам, йиғлашни хам билмай қоласиз… Унинг суҳбатлари муҳимроқ. Ўзи телефонда соатлаб «мухим» нарсалар хақида гаплашиб ўтиради. Лекин сиз 10 дақиқадан кўп гаплашиб юборсангиз, кўзлари ола-кула бўлиб кетади. Жаҳлингиз чиқмасин! Албатта, бу адолатсизлик, фикрингизга қўшиламиз… Лекин нима хам қилардик —телефонда ётиб олиб гаплашиш аёлларга хос иш деган гап уларнинг қон-қонига сингиб кетган.\nБатафсил... Янги шарх қўшиш «Урса яхши кўради»ми?\nЭркак кишини бирор нарсага ишонтириш қийин, айниқса рашкчи эркакни. Унинг рашки портлашга тайёр турган бомбага ўхшайди. Кўзлари хонасидан чиқадиган даражага бордими демак сиз тайёр туринг ҳозир портлайди. Ва минг афсуски одатда бу “портлаш” қулоғингиз остига тортилган шапалоқ тарзида янграйди.\nЭрнинг қариндошлари билан қандай чиқишиш мумкин?\nДугонадан дўст чиқмас(ми)?


“ХВЖ юк вагонлари муаммосини ҳал қилолмайди”\nТожикистонликлар Халқаро валюта жамғармаси расмийларининг Ўзбекистон ва Тожикистон ўртасидаги юк вагонлари билан боғлиқ муаммони ҳал қилиш бўйича баёнотини ишончсизлик билан қабул қилди.\nТожикистон юк вагонларининг Ўзбекистон темир йўлларида узоқ вақт туриб қолаётгани шу кунда яна асосий мавзуга айланди.\n12 апрел куни мамлакат президенти Имомали Раҳмон билан учрашган Халқаро валюта жамғармаси расмийси Аксел Шиммелпфенниг икки қўшни ўртасидаги бу муаммога ўз идораси сўнгги нуқтани қўяжагини билдирди.\nТожикистон президенти матбуот хизматининг маълум қилишича, Аксел Шиммелпфеннг Халқаро валюта жамғармаси томонидан Тожикистондаги иқтисодий вазият ўрганилганидан сўнг бу мамлакатга келган.\nИмомали Раҳмон билан мулоқотдан сўнг журналистлар ҳузурига чиққан ХВЖ расмийси ўз идораси Ўзбекистоннинг юк вагонлари эркин ҳаракатига тўсиқ яратаётганидан ташвишдалигини, зеро бунинг ортидан Тожикистон иқтисодиётига жиддий зарар етказилиши мумкинлигини маълум қилди.\n- Тожикистон ҳам ва Ўзбекистон ҳам Халқаро валюта жамғармаси аъзоларидир. Шуни назарга олган ҳолда, ХВЖга аъзо ҳар қандай давлат ташкилотнинг асосий принципларидан бири бўлган эркин тижорат қоидаларига амал қилиши шарт. Биз Ўзбекистон томони билан музокараларимизда бу масалани кўндаланг қилиб қўямиз албатта, дея таъкидлади Аксел Шиммелпфенниг.\nХВЖ расмийсининг маълум қилишича, ўзаро мулоқот чоғида Имомали Раҳмон юк вагонлари билан боғлиқ Ўзбекистон ва ўз давлати ўртасида туғилган муаммодан ташвишдалигини билдирган.\nҚайд этиб ўтиш лозимки, БМТ Бош котиби Бан Ки Муннинг Марказий Осиё сафари доирасида Тожикистонга ташрифи чоғида ҳам бу масала кун тартибидан жой олган эди. Юқори мартабали меҳмон ҳам ўз идораси бу муаммо ечимида фаолроқ бўлишини ваъда қилганди.\nАммо, Тожикистон Темир йўллари давлат ширкати расмийси Андрей Тропинга кўра, ёнилғи, булдозерлар ва қишлоқ хўжалиги учун зарур маҳсулотлар юкланган юк вагонлар устида иккала мамлакат темир йўллари масъуллари ўртасидаги тортишув шу кунга қадар ҳам давом этмоқда.\nАйни пайтда тожикистонлик мустақил таҳлилчилар ва сиёсий доира вакиллари юк вагонлари билан боғлиқ Ўзбекистон ва Тожикистон ўртасидаги муаммони МДҲ ташкилотидан ташқари бошқа бирорта ташкилот, жумладан, ХВЖ ҳам ҳал қилиб бера олмайди, деган ишончдалар.\n- Бу масала жуда жиддий ва борган сари жиддийлашмоқда. ХВЖ бу муаммони ҳал қилиб бера олмайди. Бу Роғун ГЭС тақдири, электр транзити, сув заҳиралари билан чамбарчас боғлиқ муаммо. Бу ХВЖ салоҳиятига ҳам кирмайди. Буни фақат МДҲга аъзо давлатлар, агар уларда бундай истак бўлса, ўзаро ҳал қила олади, холос, дейди Тожикистон қуйи палатаси депутати Шоди Шабдолов.\nБугунги расмий маълумотларга кўра, Ўзбекистон темир йўлларида тўпланиб қолаётган тожикларга тегишли юк вагонларининг сони 2 000 дан ошган.\nТожикистон томони қўшни давлатнинг бу ҳаракатини сиёсий ғараз ўлароқ баҳолашда давом этмоқда.\nАммо Ўзбекистон ҳукумат расмийлари ўз темир йўлларида Тожикистонга тегишли юк вагонларигина эмас, балки НАТО ва АҚШнинг Афғонистонга юбораётган ноҳарбий юклари ортилмиш вагонлари ҳам узоқ вақт ушланиб қолаётганини айтмоқдалар.\nЎзбек расмийларига кўра, бу ерда ҳеч қандай сиёсий мотив йўқ. “Юк вагонларининг Ўзбекистон темир йўлларида ушланиб қолинишига асосан техник муаммолар сабаб бўлмоқда”, дея таъкидлашади ўзбек мулозимлари.


Ўғлим 25 ёшдан ошди, 2 нафар фарзанди бор. Мудофаа ишлари бўлимидан қўнғироқ қилишди. Борсак, бизга 3 та вариантни таклиф этишди:\nа) 5,2 млн сўм тўлаб, 1 ойлик ҳарбий хизматни ўташ;\nб) текинга бир йиллик хизматга бориш;\nв) бош тортсак, Қорақалпоғистонга жўнатиб юбориш.\nЎғлимнинг кўзи минус 3 даражада кўришини ҳам эслатиб ўтмоқчиман.\nҲарбий хизматга 2 нафар фарзанди бор фуқаро ҳам чақириладими? Умуман, бизнинг вазиятда ҳарбий хизматга бормасликнинг йўли борми?\n– 25 ёшга тўлган ва 2 нафар фарзанди бор шахс ҳарбий хизматдан озод қилинмайди.\nҲарбий хизмат Ўзбекистон Республикаси фуқароларининг Қуролли Кучлар сафида умумий ҳарбий мажбуриятни бажариш борасидаги давлат хизматининг алоҳида туридир. Тинчлик даврида муддатли ҳарбий хизматга ва сафарбарлик чақируви резервидаги хизматга 18 ёшдан 27 ёшгача бўлган, саломатлигига кўра Қуролли Кучлар сафида ҳарбий хизматни ўташга яроқли эркак фуқаролар чақирилади. Ҳарбий хизматнинг турлари қуйидагича: муддатли ҳарбий хизмат; сафарбарлик чақируви резервидаги ҳарбий хизмат; контракт бўйича ҳарбий хизмат; Қуролли Кучлар сафида ҳарбий хизматни ўтаган резервчилар хизмати. («Умумий ҳарбий мажбурият ва ҳарбий хизмат тўғрисида»ги Қонуннинг 4-м.). Шундан муддатли ҳарбий хизмат – фуқароларнинг оддий аскарлар ва сержантлар таркиби лавозимларида, шунингдек муқаддам ҳарбий хизматни ўтамаган офицерларнинг Қуролли Кучлар сафидаги 12 ойлик мажбурий хизмати (Қонуннинг 5-м.), сафарбарлик чақируви резервидаги ҳарбий хизмат – Қуролли Кучлар сафига навбатдаги муддатга чақирилмаган, лекин ҳарбий хизматга тўлиқ ва чекловлар билан яроқли бўлган шахслар хизмати. Сафарбарлик чақируви резервидаги хизмат ҳудудий принцип асосида ойлик йиғинлар (1 ойлик хизмат) тарзида ташкил этилади ҳамда чақирилувчилар томонидан Мудофаа вазирлигининг махсус ҳисобварағига пул бадаллари киритилишини назарда тутади (Қонуннинг 6-м.).\nМуддатли ҳарбий хизматга ва сафарбарлик чақируви резервидаги хизматга чақирилишдан қуйидагилар озод этиладилар:\nЖиноий жавобгарликка тортилган, шунингдек судланганлик ҳолати тугалланмаган ёки судланганлиги олиб ташланмаган фуқаролар ҳарбий хизматга чақирилмайдилар (Қонуннинг 22-м.).\nКўриниб турибдики, шахснинг 25 ёшга тўлганлиги ва 2 нафар фарзанди борлиги уни ҳарбий хизматдан озод қилмайди. Ҳарбий хизматга яроқли ёки яроқсизлиги туман (шаҳар) мудофаа ишлари бўйича бўлимлари ҳузуридаги ҳудудий тиббий комиссиялар томонидан аниқланади.


Танқидий мақоладан сўнг ҳокимият 850 миллион сўм нақд тўлади - BBC News O'zbek\nТанқидий мақоладан сўнг ҳокимият 850 миллион сўм нақд тўлади\nУйи бузилганлар товон пулини кутиб чайлада яшаётган бўлган\nПайариқ туманидаги уйи бузилган фуқароларнинг муаммоси кун.уз нашрига чиққанидан 2 кун ўтиб ижобий ечим топди. Мақолада 9 хонадон эгаси ҳокимият томонидан бузилган уйларига товон пули ололмасдан чайлада яшаётгани ёзилганди. Икки кундан сўнг Пайариқ туман ҳокимияти уйи бузилганларга 850 миллион сўм товон пулини нақд кўринишда берган.\n21 июль куни кун.уз сайти мухбири Шуҳрат Шокиржонов "Имом Бухорий мажмуаси яқинида уйи бузилган оилалар товон пули олишолмаяпти" номли мақола чоп қилган. Муаллиф муаммони ўрганиш учун Пайариқ туманида бўлган ва одамларнинг шикоят мактубида кўрсатилганидек чайлада яшаётганига гувоҳ бўлган.\nЎзбекистонда хусусий мулк муҳофазага олинмагани кимга фойда?\n"Бузилган хонадон соҳиблари ҳақиқатдан ҳам айни дамда пайкалда чайла тикиб, чивинга таланиб яшашга мажбур бўлишмоқда. Чунки юқорида таъкидланганидек, маблағ йўқ, қурилиш ишлари тўхтаб ётибди", - деб ёзган муаллиф.\nҲоким ўринбосари мақола чиққунга қадар 4 нафар милиция қуршовида қишлоққа келиб, уйи бузилганларнинг талабларини ёқтирмасдан эшитган ва уларга дўқ-пўписа қилиб кетган.\nМақола чиққанидан икки кун ўтгач қишлоқ аҳолиси ўзлари истаган товон пулини олишганини маълум қилишган.\n"Қишлоғимизда байрам бўлиб кетди, одамлар сизлардан ҳам, мурожаатимизга «лаббай» деб жавоб берган мутасадди раҳбарларимиздан ҳам хурсанд, эртадан ҳамма янги ватанини қуришга киришади", - дея ўз А.Йўлдошевнинг сўзларидан иқтибос келтиради кун.уз.\nПайариқ тумани Имом ал-Бухорий зиёратгоҳи атрофидаги уйлар Имом Бухорий ҳадислар мактаби ва илмий тадқиқотлар маркази қурилиши учун бузилган.


Ялпи ички маҳсулотнинг ўсиши 5,5 фоизни ташкил этди — Review.uz\n2019 йил якунларига кўра, Ўзбекистон ялпи ички маҳсулоти 5,5 фоизга ўсди. 2018 йилда ЯИМ ўсиш суръати 5,1 фоизни ташкил этди.\n2019 йил якунларига кўра, Ўзбекистон ялпи ички маҳсулоти 5,5 фоизга ўсди. 2018 йилда ЯИМ ўсиш суръати 5,1 фоизни ташкил этди, дейилади Иқтисодиёт ва саноат вазирлиги шарҳида (PDF).\nЯИМ ўсиши асосан саноат 6,4 фоиз (5,2 фоиз), қурилиш 11,8 фоиз (8,4 фоиз) ва хизматлар 6,1 фоиз (6,3 фоиз) ўсиши ҳисобига таъминланди. Аҳоли жон бошига ялпи ички маҳсулот 1,741 долларни ташкил этди (2018 йилда — 1533 доллар).\nХизматлар соҳасининг ялпи ички маҳсулот ўсишига қўшган ҳиссаси 1,9 фоиз, саноат — 1,5 фоиз, қишлоқ хўжалиги — 0,9 фоиз, қурилиш — 0,6 фоиз, хусусий солиқлар — 0,6 фоизни ташкил этди.\n«Эришилган натижаларга қарамай, аҳоли жон бошига ялпи ички маҳсулот дунё бўйича ўртача кўрсаткичдан сезиларли даражада орқада қолмоқда ва демографик вазиятни ҳисобга олган ҳолда иқтисодиёт миқёсининг паст даражаси, аҳоли жамғармалари ва даромадларининг чекланганлигидан далолат беради», дея маълум қилди Иқтисодиёт ва савдо вазирлиги.\nМеҳнат бозорида кучли демографик босимнинг сақланиб қолиши ва шунга мос равишда етарли миқдордаги иш ўринларини яратиш муаммолари ишсизликни камайтириш муаммоларини ҳал қилишни қийинлаштиради, дейилади шарҳда.\nИқтисодий ривожланиш вазирлигига кўра, ушбу вазиятнинг асосий сабаблари қуйидагилар:\nтаркибий ўзгаришлар билан боғлиқ муаммоларни ҳал қилиш, халқаро тажриба шуни кўрсатадики, узоқроқ вақтни талаб қилади;\nфундаментал характерга эга бўлган бозор иқтисодиётини шакллантириш муаммолари, хусусан, мулкка бўлган муносабат, бозорларни монополиядан чиқариш, сиёсий, иқтисодий ва ижтимоий соҳаларда инклюзив институтларни шакллантириш муаммолари ҳали тўлиқ ҳал қилинган эмас.\n2019 йилда давлат бюджети ва давлат мақсадли жамғармаларининг даромадлари 137 трлн сўмни (ЯИМнинг 26,1 фоиз) ёки 2018 йилга нисбатан (108 трлн сўм) 27 фоиз кўпроқни ташкил этди.\nБирлашган бюджет харажатлари (давлат бюджети ва мақсадли жамғармалар) 2019 йилда 144,7 трлн сўмни (ЯИМнинг 27,6 фоиз) ёки 2018 йилга нисбатан 37 фоизга кўпроқни ташкил этди. Шундан давлат бюджети харажатлари — 117,8 трлн. Сўм. Бу тасдиқланган харажатлардан 12,2 трлн. сўмга кўпдир.\nОператив маълумотларга кўра, 2019 йил якунлари бўйича инвестициялар ҳажмининг ўсиш суръати 128,6 фоизни, яъни 21 миллиард долларга тенг бўлган\n14.09.2020 12:45 209


Нашриёт: «NAVRO'Z» НАШРИЁТИ\nМаҳсулот коди: KB217\nМаҳсулотни кўрганлар сони: 7905\n“Бола - одоби билан азиз” китобида болалар одоб-ахлоқи ҳақида жуда керакли маълумотлар берилган. Мисол учун, уйда ва мактабда ўзини қандай тутиш лозимлиги, кўчада юриш одоблари, ота-онага, устозларга, қариндошларга қандай муомала қилиш ҳақида муҳим йўл-йўриқлар кўрсатилган. Шунингдек, бу китобдан болаларнинг дунёқарашини кенгайтирадиган қизиқ мавзулар ва ибратли ҳикоялар ҳам ўрин олган.\nСевикли фарзандларимиз бу китобни ўқиб, ҳаётнинг моҳиятини яхшироқ англаб етадилар, одоб-ахлоқ қоидаларини ўрганадилар, инсонларга ҳам, атроф-муҳит ва хайвонот оламига хам бирдек яхши муносабатда бўлиш нақадар муҳимлигини билиб оладилар.\nМуаллиф: Зиёвуддин Рахим\nНоми: «Бола - одоби билан азиз»\nНашриёт: «Навруз» нашриёти\nҲажми: 356 бет\nНега инсон азиз ва мукаррам?\nОдоб олтиндан қиммат\nОдобли ва одобсиз бола\nҚайси бири яхшироқ?\nДуоси мустажоб бола\nЛуқмони Ҳакимнинг ўғлига насиҳатлари ( )\nБолалар тарбиясининг ўзига хос жиҳатлари\nОдобли бўлиш йўллари\nОдобли боланинг белгиси\nОта ҳаққини адо этган ўғил\nОдобли бола бўлиш қийинми?\nИнсон жисм ва руҳдан иборат\nУйқудан эрта туришни ўрганинг\nУйқудан эрта туриш учун нима қилиш керак?\nУйғонгандан сўнг қилиш номаъқул\nҲожатхонага кириш ва ундан чиқиш одоблари\nҲожатхонага киришдан олдин\nҲожатхонага киргандан кейин\nҲожатхонада қилиш таъқиқланадиган ишлар\nОзодалик соғлиқ сабабчиси\nКўчада ҳолва еган бола\nТоза тутиш керак бўлган нарсалар\nТана аъзоларини тоза тутиш\nҲар бир соҳада тозалик муҳимдир\nЗарарли одатлардан узоқ бўлинг!\nЁши катта биринчи бошлайди\nОвқатланиш пайтидаги ёқимсиз ишлар\nОвқатлангандан сўнг бажариладиган ишлар\nБолалар учун нонуштанинг фойдаси\nҲалол ризқ ва ҳалол меҳнат\nҚулининг қулидан нарса сўрамаган одам\nНима учун кийим кийилади?\nКийим кийиш ва ечиш одоблари\nКийиш мумкин бўлмаган кийимлар\nТоза кийим – покиза табиат\nКўйлак ва ички кийимлар\nАҳмаднинг яхши иши\nСочиқ, тиш чўтка ва кўрпа-ёстиқлар\nТехник жиҳозлар ва ўйинчоқлар\nРоҳат ва тарбия маскани\nЁтоқхона ва дарсхона\nОшхона ва омбор\nҲовли, йўлак ва ҳаммом\nҚўшнисини ўйлаган Зокир\nЎқувчининг мактабдаги одоби\nЎқимаган боланинг оқибати\nКўчада юриш одоби\nҲақиқий паҳлавон ким?\nФарзанд ота-онаси учун нима қилиши керак?\nОта-она ўрнини ҳеч ким босолмайди\nФарзанд ота-онадан доим қарздор\nФарзанд онанинг бир бўлагидир!\nБойиш “йўли”ни топган бола\nОта-онага қандай муносабатда бўлиш керак?\nАка-ука ва опа-сингилларимиз\nКичикнинг ўзидан каттани ҳурмат қилиши\nва каттанинг ўзидан кичикка меҳрибонлиги\nКаттанинг ўзидан кичикка меҳрибонлиги\nОдамларни ҳурмат қилиш\nНақадар ёмон иш\nОдамларнинг ҳурмати нима билан ўлчанади?\nЧиройли муомала – бола зийнати\nОлим бўлган чўпон\nУйимизга меҳмон келганда\nСахий Абу Ҳанифа\nОжиз одамларга меҳрибонлик қилиш\nОжизларга меҳрибонлик олийжанобликдир\nСадоқатли хизматкор мукофоти\nДўст танлаш ва уларни ҳурмат қилиш\nЖамият олдидаги вазифалар\nЖонзотларга шафқатли бўлиш\nМушукка озор берган бола\nНавоий бобомиз ибрати\nМушукка айланган шер\nҲақиқий дўстлик қадри\nСўзлашиш ва муомала одоби\nТурли ҳолатларга қандай муносабат\nАқлли боланинг жавоби\nЖамоат жойларда одобсизлик саналган ишлар\nТилни бефойда сўзлардан тийиш\nТилини тиймаган бола\nҒийбат эвазига қилинган яхшилик\nСаккиз хил таом ва бир оғиз ғийбат\nБаҳоуддин Нақшбанднинг каромати\nВақтни тежаш ва умр қадрига етиш\nЁшлик қадрига етиш\nКундалик ишларни тартибга солиш\nБахилликдан узоқ бўлинг!\nТўртга бўлинган олма\nЎртача бўлишни одат қилинг!\nТелевизорни меъёрида кўринг!\nБолалар телевизорни қанча вақт кўришлари мумкин?\nЁмон сифатларни билиб олинг!\nҲеч ким олим бўлиб туғилмас\nДоим олға қадам ташланг!\nИлм олиш сирлари\nЧет тилларни ўрганиш\nИстеъдод ва қобилият\nЎз ҳақингни тани, бировнинг ҳаққидан қўрқ!\nКўйлаги ямоқ бола\nЧироқнинг ёғи кимники?\nШижоат ва жасорат\nДангасаликдан узоқ бўл!\nҲар бир қўй ўз оёғидан\nМеҳнаткашлик камолот омили\nАлдоқчи Фаррух жазо олди\nВаъдаси устидан чиқиш\nСабрли бўлишни ўрганинг!\nҚаноатли бўлиш фазилати\nОтнинг туёқлари нечта?\nКечиримли бўлиш фазилати\nКамтаринлик – зийнат\nҲавас қилиб яшанг!\nҲасаддан узоқ бўлинг!


16:00 / 05.11.2020 259 pdf Ўқиш режими + -\nАбул Қосим Абдуллоҳ ибн Алий ибн Исҳоқ Тусий шундай деган:«Биз Исмоил ибн Абдурроҳман Собунийга бир жуз ҳадис ўқиб берардик. Ўша жуздан озгина миқдор қолганда, у киши туриб, таҳорат олиб келиб, ўтирардилар ва «Таҳорат борасида гумон қилиб қолдим. Таҳоратимда гумоним бўла туриб менга Расулуллоҳ соллаллоҳу алайҳи васалламнинг ҳадислари ўқиб берилишини ўзимга эп кўрмадим» дедилар».\nИбн Адийм ривоят қилганлар.\nИсмоил ибн Абдурроҳман Собунийдан ривоят қилинади: У киши шундай деганлар: «Набий соллаллоҳу алайҳи васалламнинг жума кечасидаги хуфтоннинг икки ракатида Жумуъа ва Мунофиқун сураларини ўқиганлари ҳақидаги ҳадис менинг наздимда саҳиҳ бўлганидан бери, ўша ракатларда мазкур сураларни ўқишни тарк қилмадим. Гоҳида баъзи қўрқинчли сафарларда бўлардим. Соҳибларим ўғри ва қароқчилардан қўрқар ҳамда ўша икки сурани ўқиб намозни чўзиб юбораётганимни айтишарди. Мен (уларнинг гапларини деб) ўша сураларни ўқишдан ўзимни тиймадим ва муқимликда одат қилган миқдоримдан камайтирмадим. Аллоҳ таолонинг Ўзи бизни сақлади ва бизга ҳеч қандай офат етмади».\nСубкий ривоят қилганлар.\nИбн Муборак раҳимаҳуллоҳ дедилар: «Моликнинг ҳузурларида эдим. У киши бизга Расулуллоҳ соллаллоҳу алайҳи васалламнинг ҳадисларини айтиб бераётган эдилар. У кишини 16 марта чаён чақди. Ранглари ўзгариб, юзлари сарғайди, аммо ҳадисни тўхтатмадилар. Одамлар у кишининг олдиларидан тарқалгач, «Бугун сизда ажойиб нарсаларни кўрдим» десам, «Расулуллоҳ соллаллоҳу алайҳи васаллам ҳадисларининг ҳурматидан сабр қилдим», дедилар».\nИбн Асокир ривоятлари.\nАбдурроҳман ибн Маҳдий раҳимаҳуллоҳ дедилар: «Молик ибн Анасдан ҳадис айтиб беришларини сўрадим. У киши тик тургандилар, менга ҳадис айтиб беришга унамадилар. Қачонки ўтирганларида «Эй фалончи, мендан тик турганимда ҳадис сўрагандинг. Расулуллоҳ соллаллоҳу алайҳи васалламнинг ҳадисларини тик турган ҳолимда айтиб беришни ёқтирмадим» дедилар».\nАбул Фазл Муқрий ривоят қилганлар.\nМусъаб ибн Абдуллоҳ шундай деган: «Молик раҳимаҳуллоҳ агар Набий соллаллоҳу алайҳи васаллам зикр қилинсалар, ранглари ўзгариб, эгилиб қолардилар. Ҳатто бу ҳол бирга ўтирганларга оғир келарди. Бир куни у кишига шу ҳақида айтилди.\nШунда у зот: «Агар мен кўрган нарсани кўрганингизда, мендан кўрган нарсангиз учун мени койимасдингиз. Муҳаммад ибн Мункадирни кўрардим. У қориларнинг саййиди эди. Ундан деярли ҳадис сўраёлмасдик. Агар сўрагудек бўлсак, шундай йиғлардики, унга раҳмимиз келарди. Жаъфар Содиқни кўрардим. Сермутойиба ва сертабассум киши эди. Агар унинг олдида Набий соллаллоҳу алайҳи васаллам зикр қилинсалар, ранги сарғайиб кетарди. Мен уни фақат таҳоратли ҳолда Расулуллоҳ соллаллоҳу алайҳи васалламнинг ҳадисларини айтаётганини кўрганман. Абдурроҳман ибн Қосим Набий соллаллоҳу алайҳи васалламни зикр қиларди. Юзининг рангига назар солинса, юзидан қон томаётгандек бўларди (қизариб кетарди). Расулуллоҳ соллаллоҳу алайҳи васалламнинг ҳайбатларидан оғзидаги тили қуриб қоларди. Омир ибн Абдуллоҳ ибн Зубайрнинг олдига боргандим. Агар унинг олдида Набий соллаллоҳу алайҳи васаллам зикр қилинсалар, йиғлайвериб, кўзларида ёш қолмасди. Зуҳрийни кўрдим. Одамларга киришимли, тез улфат бўладиган киши эди. Агар унинг ёнида Набий соллаллоҳу алайҳи васаллам зикр қилинсалар, гўё у сени, сен уни танимайдигандек кишига айланиб қоларди. Сафвон ибн Сулаймнинг олдига боргандим. У обид, мужтаҳид киши эди. Агар Набий соллаллоҳу алайҳи васаллам зикр қилинсалар, йиғларди. Тўхтамай йиғлайверганидан одамлар унинг олдидан туриб кетардилар» дедилар».\nМолик раҳимаҳуллоҳнинг дарсларига келадиганлар кўпайгач, у кишига «Одамларга баланд овозда етказиб турадиган кишини тайинласангиз бўларди» дейилди. Шунда у киши «Аллоҳ таоло «Эй иймон келтирганлар! Овозингизни Набийнинг овозидан юқори кўтарманг» деб марҳамат қилган. У зот соллаллоҳу алайҳи васалламнинг ҳурматлари тирикликларида ҳам, вафотларидан кейин ҳам жойига қўйилади» дедилар».\nАбдурроҳман ибн Маҳдий раҳимаҳуллоҳ агар Набий соллаллоҳу алайҳи васалламнинг ҳадисларини ўқийдиган бўлса, ўша ерда турганларга сукут сақлашни буюрар ва «Овозингизни Набийнинг овозидан юқори кўтарманг» оятини «Сўзларини эшитганда сукут қилиш лозим бўлганидек, ҳадислари ўқилаётганда ҳам қулоқ солиб, жим туриш лозимдир» деб таъвил қилардилар.\nҚози Иёз ривоятлари.\nЗаиф санад билан қилинган ривоятда келтирилишича, халифа Абу Жаъфар Имом Молик билан Расулуллоҳ соллаллоҳу алдайҳи васалламнинг масжидларида мунозара қилиб, овозини баланд кўтарди. Шунда Молик унга “Эй мўминларнинг амири, бу масжидда овозингизни баланд кўтарманг! Чунки Аллоҳ таоло бир қавмга одобни таълим бериб, танбеҳ бериб «Эй иймон келтирганлар! Овозингизни Набийнинг овозидан юқори кўтарманг ва унга бир-бирингиз ила сўзлашгандек, баланд сўзламанг, ўзингиз сезмаган ҳолда амалларингиз ҳабата бўлиб қолмасин» деган бўлса, бир қавмни мақтаб «Албатта, Расулуллоҳнинг ҳузурида овозларини пастлатганлар – ана ўшалар Аллоҳ қалбларини тақво учун имтиҳон қилган зотлардир. Уларга мағфират ва буюк ажр бор» деб марҳамат қилган. У зот алайҳиссаломнинг вафотларидан кейинги ҳурматлари худди тирикликларидаги ҳурматлари кабидир” дедилар. Абу Жаъфар жим бўлди.\nАлий ибн Мадийний ва Аббос ибн Абдулазийм Анбарий раҳимаҳумаллоҳдан ривоят қилинади:\nУлар шундай дейишган: «Ҳар сафар ҳадис эшитганимизда Расулуллоҳ соллаллоҳу алайҳи васалламга саловот айтишни тарк этмадик».\nАбу Амр Шаҳрзурий зикр қилган.\nНабий соллаллоҳу алайҳи васалламнинг исмлари зикр қилинганда у зотга саловот айтиш, саловотни такрор айтишни тўхтатмаслик, қисқартириб айтмасликни кўп уламолар айтиб ўтганлар. Ибн Салоҳ, Нававий, Ибн Жамоа, Саховий, Суютий, Тоҳир Жазоирий, Имом Шофеий кабилар шулар жумласидан. Имом Шофеий раҳимаҳуллоҳ «Кишининг «Расул» дейиши макруҳ бўлади. У зотни улуғлаб Расулуллоҳ соллаллоҳу алайҳи васаллам дейиши керак» деганлар.\nИмом Байҳақий ривоятлари.\nСалафи солиҳларимизнинг Расулуллоҳ соллаллоҳу алайҳи васалламга бўлган ҳурматлари, муҳаббатлари, улуғлашлари, суннатларига эргашишлари ана шу даражада эди. Бу мавзуда гапириладиган бўлса, қоғозлар етишмай қолади, мазкур муҳаббатларнинг барчасини ёзишга қалам, сиёҳ етмай қолади.\nАллоҳ таоло барчамизни мағфират этсин! Пайғамбаримиз соллаллоҳу алайҳи васалламни севишда салафи солиҳларимиздан ўрнак олишимизни насиб этсин! Роббимиз барчамизни Ўзининг ҳидоятидан айирмасин ва хотимамизни чиройли қилсин!\nМуҳаммад Вафийқ Зайнулобидийннинг мақоласи асосида\n13:05 / 05.11.2020 1176\n08:00 / 06.11.2020 1822\n2166 13:40 / 22.06.2019\n3923 21:36 / 08.01.2019\nАбу Ҳурайра розияллоҳу анҳудан ривоят қилинади.Набий соллаллоҳу алайҳи васаллам .Ким Рамазон рўзасини иймон ила савоб умидида тутса, унинг аввалги гуноҳлари давоми...\n532 19:00 / 01.05.2020\nАбу Ҳурайра розияллоҳу анҳудан ривоят қилинади.Расулуллоҳ соллаллоҳу алайҳи васаллам шундай дедилар .Аллоҳ азза ва жалла .Одам боласининг ҳамма амали ўзи учун, давоми...\n1379 17:30 / 24.04.2020


Хитой смартфонлар бозорида етакчилар ўзгарди\n10:06 / 16.08.2016 4326\nХитойда Xiaomi смартфонлари савдоси шу йилнинг иккинчи чорагида ўтган йилнинг шу даврига таққослаганда 38 фоизга тушиб, 10,5 млн донани ташкил этган. Ўтган йилнинг иккинчи чорагида ушбу компания томонидан сотилган смартфонлар сони 17,1 млн донадан иборат бўлган эди, деб ёзмоқда Bloomberg.\nҚайд этилишича, Хитой мобиль телефон бозорининг етакчиси ўз ўрнини бой бериб, тўртинчи ўринга тушиб кетган. Ундан олдинги ўринни Huawei, OPPO ва Vivo маҳсулотлари эгаллаган.\nУмуман, Хитой смартфонлар бозори тобора рақобатбардош бўлиб бораяпти. Маҳаллий ишлаб чиқарувчилар маҳсулотлари сифати ва дизайнини яхшилаб, ушбу соҳадаги жаҳон етакчилари Apple ва Samsung компанияларига жиддий рақобат уйғотмоқда.\nЖорий йил иккинчи чорагида Apple маҳсулотларининг Хитой бозоридаги савдоси 32 фоизга тушиб, бешинчи ўринни эгаллаб турибди.\nHuawei ва OPPO компанияларининг муваффациятини эса технологик устунлик билан изоҳлаш мумкин. Huawei ўз смартфонларини Leica обьективлари билан жиҳозлаган бўлса, OPPO батареяларни тез қувватлаш технологиясини ўзлаштирган.


Ўзбекистонлик тикувчилар Россияга ишга таклиф қилинади\n14:03 15.05.2017 (Янгиланган 14:37 15.05.2017)\nTOШКЕНТ, 15 май — Sputnik. Россиянинг Астрахань шаҳрида жойлашган "Хаска" корхонасига тикувчилар ишга таклиф қилинади, дейилади миграция агентлиги хабарида.\n"Иш икки сменада амалга оширилади, 1-смена 7.00дан 19.00 га қадар (икки кун иш икки кун дам) ва 2-семна 8.00дан 16.30га қадар (шанба ва якшанба — дам олиш кунлари)", дейилган хабарда.\nИш берувчидан қўйилаётган талаб: тикувчилик касбига эга фуқаролардан рус тилида ўқиш, маълум миқдорда гаплаша олиш ва ёза олиш кўникмалари талаб этилади.\nСмена учун бир кунга берилган топшириқ бажарилганда, 20 минг рублдан 40 минг рублгача маош тўланиши айтилган.\nШунингдек, қўшимча рағбат пуллари ҳам берилиши мумкинлиги қайд этилган.\nБир кунлик ётоқ жой ва озиқ-овқат мигрант учун 33 рублга тушиши қўшимча қилинган.\nЎзбекистондан Астрахан шаҳригача йўл кира ҳақи иш берувчи тмонидан ҳам қопланиши мумкин. Бундай ҳолда иш берувчи йўл кира учун тўлаган пулни 6 ой давомида иш ҳақидан ушлаб қолиши айтилган.\nМанзил: Тошкент, Олмазор тумани, Камарнисо кўчаси, 1-уй.\nтикувчилик, патент, Москва, иш


“Келиним бизни чув туширди!”\nДобавлено: 07.01.2016, 14:19\nУшбу саҳифамизга мурожаат қилганларнинг аксарияти кўзларида ёш билан сўзлашади. Биз уларга на тасалли, на маслаҳат бера оламиз. Чунки уларга бу керак эмас, фақат юрагида сақлаб келаётган дардларини тўкиб солишса кифоя. Ана шундай мухлисаларимиздан бири узоқ вилоятлик онахон бўлди. Исмини сир тутишимизни илтимос қилиб қуйидагиларни ҳикоя қилди...\n— Халқимиз бежизга “Камбағални туянинг устида ҳам ит қопади”, демас экан. Ночор, ожиз бўлсангиз, сиздан ҳамма фойдаланишни кўзларкан. Ёлғизгина ўғлимнинг бахти барбод бўлгани юрагимни вайрон қилди.\nОна ўзига етган ҳар қандай бало-қазога чидайди, тоқат қилади. Аммо боласига етган озор жон-жонидан ўтиб кетаркан.\nҲаммаси мазам бўлмай, ўзимни шифокорга кўрсатгани шаҳарга борган кунимдан бошланди. Биласиз, бундай жойларда навбат катта бўлади. Менам ўз навбатимни кутиб ўтиргандим, ёнимдаги аёл гап қотди:\n— Шаҳарда турасизми?\n— Йўқ, — дедим-да, қаердан келганимни айтдим.\n— Менам узоқдан келганман, — дея уям ўзи яшайдиган туманни тилга олди. Сўнг яна сўради: — Болаларингиз борми?\n— Ҳа, бир қиз, бир ўғлим бор. Қизимни чиқарганман.\n— Вой, иккитагина туғдингизми? — гурунгимиз қизий бошлади.\n— Агар эрим ҳаёт бўлганида яна туққан бўлармидим? Болаларим жуда кичиклигида у вафот этиб кетган. Ўзим катта қилдим.\n— Тақдир-да, энди роҳатини кўринг.\n— Шукр, ҳамма қийинчиликлар ортда қолди. Ўғлим ҳам катта йигит бўлди, ишлаяпти. Энди уйлантирсам бўлгани.\n— Йўғ-е, ширин ташвишдан айирмасин. Ортда қолгани рост бўлсин. Яхши, эрингиз уй-жой қилишга улгурган экан.\n— Қайда? — дедим хўрсиниб. — Ота-онамдан қолган ҳовлида яшайман. Опа-укаларим тақдирим бунақа бўлгач, уйни менга беришган.\nБиз анчагина суҳбатлашдик. Шифокор ҳузурига кириб ҳам чиқдик.\n— Опа, телефон рақамингизни беринг. Менга ёқиб қолдингиз. Аҳволингизни сўрайман-да. Энди хаёлимдан кетмайсиз. Тузалиб кетдимикан, йўқмикан, деб ўйланиб юрмай, — деди у.\nШу билан икки-уч бор қўнғироқ қилиб, ҳол сўради. Бир куни эса кутилмаганда деди:\n— Опа, уйингиз қаерда? Мен иш билан сизларнинг туманга келгандим. Кўриб кетай. Уйдамисиз?\n— Ҳа, уйдаман. Қаерда ҳам бўлардим? Келаверинг, — дея манзилимизни тушунтирдим.\nУйда анча ўтирди. Меҳмон қилдим. Ўғлим ҳам сменадан қайтиб қолди. У билан сўрашгач, оғзидан бол томди:\n— Ўғлингиз мунча чиройли, келишган йигит экан. Унга дунёдаги энг чиройли қизни олиб беринг.\n— Суриштириб юрибман. Лекин ҳали бирортанинг эшигига бормадим.\n— Менинг ҳам чиройлигина синглим бор. Агар ота-онам узоқ демаса, ўғлингизга жуда мос, — деди у кулиб. — Иккаласини бир учраштирсак бўларкан.\nИндамадим. У эса кейин ҳам қўнғироқ қилди:\n— Опа, мен синглим билан шаҳарга келгандим. Ўғлингизга айтинг, бир келиб кетсин.\nОдам бундай пайтда “йўқ” дея олмас экан. Ўғлимга қаерга боришини тушунтирдим.\n— Ўша қизникига совчиликка бораверинг, — деди ўғлим учрашувдан қайтгач, терисига сиғмай.\n— У туман бизга узоқ бўлса, яна яхши билмаймиз уларни.\n— Бошқа қизга уйланмайман!\nЎғлимнинг авзойидан билдимки, қиз кўнглига ўтирибди.\nЁлғизгина ўғлим бўлгани учун совчиликка борганда суриштирган бўлдим.\n— Яхши оила. Қизнинг отаси ўқитувчи. Онасини сал ўткир демасангиз... — деди бир аёл.\n“Ўғлим қайнонаси билан яшамайди-ку! Қизи яхши бўлса, бўлди-да!” дедим ўзимча.\nҲаш-паш дегунча тўйни ҳам бошлаб юбордик. Тўғрироғи, биз эмас, улар тезлаштирди. Келиним шундай сеп билан келдики, кўрган одамнинг ҳайратдан оғзи очиларди. Ўғлимнинг бир кўриб севиб қолганича бор экан. У шунчалар чиройли эдики, бир қараб кўз узмай турсам дердингиз. Тағин келинлик кийимларини айтмайсизми? Ҳар бир кўйлагига мослаб, бошига дўппи, оёғига пойафзал олган. Кийиниб чиқса, тикилиб тўймайсиз.\n— Бу келинни қаердан топдингиз? Ўғлингизга бирам мос. Бир кўриб, яна қарасам дейсан, киши, — кўрган одам борки, шу гапни айтарди.\nЎзим ҳам “Кўз тегиб қолмасайди”, дея хавотирга тушиб қўярдим. Ўғлим ҳам атрофида гирдикапалак. Аммо ҳали кичкина чилласи ҳам чиқмай туриб, улар ғижиллашиб қолишди. Ўғлим ҳатто унга қўл кўтарди. Дарров уни ёнимга ўтқазиб, койидим:\n— Ҳозир уришадиган эмас, энг ширин яшайдиган пайтларинг. Унақа қилиб, келиннинг кўнглини қолдирма. Бахти бўламан, десанг, ҳамма гапни яхшиликча тушунтир. Яна қўл кўтарганингни кўрсам, нима қилишни ўзим биламан!\nУлар бир кулиб, бир тумтайиб чилласини ҳам чиқаришди. Роппа-роса қирқ икки кун деганда келиним оғриб қолди. Рангида ранг йўқ. Қалтирайди.\n— Кириб ётинг, — дедим.\nЭртасига эса ўрнидан турмади. Мен “Ухлаб қолибди-да”, деб ўйлабман.\n— Келинингизнинг олдига киринг, мазаси йўқ! — деди ўғлим қовоғидан қор ёғиб.\nКирсам, келин бир аҳволда ётибди.\n— Қаерингиз оғрияпти? Дўхтир чақирайми? — дедим қўрқиб.\n— Менинг касалим дўхтирлик эмас! Мен бу уйда яшай олмайман. Уйга кетаман. Яна озгина яшасам, ўламан. Яшамайман, бу уйда! — деди у тап тортмай.\nБаттар қўрқиб кетдим:\n— Тинчликми? Нега яшай олмайсиз?\n— Уйдан бир нималар топиб оляпман. Яна озроқ қолсам, ўлиб қолишим мумкин.\n— Нима топиб оляпсиз? — ҳеч нарсага тушунмасдим.\nУ қўлимга бир нима тутқазди:\n— Мана, менга кимдир “амал” қиляпти...\n— Тугилган соч-ку! — дедим ҳайратланиб. — Сизга ким “амал” қилади? Уйда иккимиздан бошқа одам бўлмаса. Эрингиз ишга боради-келади.\n— Ортиқ чидай олмайман, кетаман! — деди у қатъий.\nНима қилишни билмай, ҳалиги опасига қўнғироқ қилдим. Дарров етиб келди.\n— Турмуш сенга ўйинчоқми? Мунча ваҳима қилмасанг. Энди шу сенинг уйинг. Ҳеч қаерга кетмайсан! — уришди опаси ҳам.\nКелиним эса худди ҳозир кетмаса ўлиб қоладигандек йиғлаб-сиқтарди. “Ростдан бир нима бўлаётгандир?” деган ҳадик билан опасига тушунтирдим:\n— Майли, уришманг. Олиб кетинг. Бир-икки кун дам олсин. Ўқитингизлар...\nШу билан улар кетишди. Эртасига уй юмушларини қилиб юрсам, дарвоза таққиллади. Очсам, участка инспектори турибди, ортида келинимнинг акалари, опалари...\nУлар бирдан уйга ёпирилиб, эндигина ишдан келган ўғлимга, менга ташланиб қолишди. Уриб-туртиб, ҳамма нарсани олиб кетишди. Келин-куёвнинг уйи шип-шийдам бўлди.\nЎғлим ҳам, мен ҳам ўзимни йўқотиб қўйдик. Кўчага чиқолмай қолдим. Одамлар сўраса, нима дейман, ахир? Эндигина чилласи чиққан келин-куёв, ажрашишга арзирли баҳона ҳам йўқ. “Уйдан тугилган соч чиққани учун ажрашишди”, дея олмайман-ку! Ор-номусдан ўлай дедим.\nЎғлим эса хотинини севиб қолган экан.\n— Ойи, бориб олиб келайлик. Усиз яшай олмайман, — деди ўпкаси тўлиб.\nБолангиз учун ҳамма нарсага тайёр бўларкансиз. Шунча гапдан кейин ҳам бош эгиб бордим.\n“Никоҳ — муқаддас. Ёшларни яраштирайлик. Аслида уришишгани ҳам йўқ!” деган гапимга олган жавобимдан қотиб қолдим.\n— Турган ҳовлингизни ўғлингизнинг номига ўтказиб берсангиз, боради қизим, — деди қудам.\n— Уйни мен гўримга орқалаб олиб кетмайман-ку! Шу ўғлимга қолади-да! Топганим шуларники-ку! — дедим босиқлик билан.\nБўлмади. Келиним келмади. Ўғлим паришон бўлиб қолди. Бир куни кечаси сменасига кетиб, келмаса денг. Аввалига кутдим. Кейин ишхонасига бордим.\n— Ўғлингиз ярим кечаси чиқиб кетганди. Ҳалиям йўқ, — деди шериги.\nТелефони ўчиқ. Ҳеч ким “кўрдим” демайди. Адойи-тамом бўлдим. Қаерга боришимни, қайси эшикка бош уришимни билмайман. Уч кун ўтгач, участка инспектори қидирувга беришимизни айтди.\nМен буткул эс-ҳушимдан айрилдим. Телбалар каби кўчада у ёқдан-бу ёққа югураман.\n— Ўғлимни йўқотиб қўйдим! Қаерга кетди у? — йиғлаб бақираман.\n— Ўғлингизнинг хонасини кўрайлик, — деди қидирувга ариза берганимдан кейин милиционер.\nҲамма нарсани кўздан кечирди. Шкафини очсак, бир дона ҳам кийими йўқ. Эсим оғиб қолай деди. Нималар бўлаётганини тушунмас, кўзимга ўғлимдан бошқаси кўринмасди.\nИшонсангиз, саккиз кун ўтгандиган кейин келинимнинг опаси телефон қилди:\n— Опа, нега қидирувга бердингиз? Ўғлингиз хотини билан Россияга кетди-ку!\nБу гапдан анграйиб қолдим. Наҳот, ўғлим шу даража борди? Бир оғиз айтиб кетса бўларди-ку. Хўп, менинг жўнатмаслигимни билган экан, мени тириклай қабрга тиқмай, қўнғироқ қилсин, эди!\nҲар хил хаёл келди, миямга. Охири ўғлим телефон қилди:\n— Ойи, аризангизни қайтариб олинг. Мен олти ойда ёнингизга машина миниб бораман, — деди у менга қулоқ солмай.\n— Ким олти ойда машина минибдики, сен минсанг! Машинага ҳавасинг кетган экан, айтсанг бўларди. Олти ойда олмасанг, амаллаб бир йилда олардик, икки йилда олардик. Орқангга қайт...\nУ мени эшитмади. Айтгани ҳам бўлмади. Бир ойга бормай, уйга кириб келди. Кўриб даҳшатга тушдим: аскарлар киядиган шимда, уям йиртиқ-ямоқ, кир-чир курткада, озиб кетган...\n— Сени ким бу аҳволга солди?\nУ миқ этмади. Вақт ўтиб, барча кийимларини ўзи олиб кетганини, тилла узук ва “брослет”ларидан ҳам ажраганини билдим. Айтмаслигини билиб сўрамадим ҳам.\n— Ажрашаман, ойи, — деди у.\nЎзим ҳам бу балолардан тезроқ қутилишни ўйлаб, рози бўлдим. Ариза беришга келган келинимни танимасам денг: қимматбаҳо ва ўта замонавий кийимда, машинада...\nОддий оиланинг қизи бўлса, буларни ким олиб берган бўлиши мумкин? Ҳаммасини англагандек бўлдим. Музладим. Наҳот, у юзини “ёруғ”, йўлини “очиқ” қилиб олиш учун ўғлимдан фойдаланди?\nГумон — иймондан айиради. Бирдан ёмон хаёлга бормай, дея бир танишимнинг ўғлидан илтимос қилдим:\n— Сиз ҳужжатлар билан ишлайсиз-ку. Илтимос, келинимни суриштириб беринг.\nСуриштирув кўпга бормади.\n— Келинингиз тўйларидан ўн кун аввал ўз номига уй олган. Унинг номида уй ва машина бор. Менимча, унга хуштори олиб берган... — деди у дилимни тилкалаб.\nЎша кундан буён ўзимга кела олмайман. Менинг, ўғлимнинг гуноҳи нима эди? Нега бизнинг бошимизга бу савдолар тушди? Не-не орзу-ниятларда келин қилгандим. Бу дардни ортиқ ичимга ютолмайман. Юрагимда сақлаб юролмайман. Азизлар, фарзандингизнинг бошини боғлашдан аввал яхшилаб суриштиринг. Ота-боболаримиз бекорга етти пуштини суриштирмаган экан. Менга ўхшаб куйиб қолманг...


12:18 / 19.03.2018 1161 pdf Ўқиш режими + -\n1. Зоҳидлик Аллоҳ таолога тугал таваккулнинг намунасидир.\n2. Зоҳидлик қалбда қаноатни ўстиради.\n3. Зоҳидлик мусулмонни вақтинчалик лаззатлардан доимий неъматлар томон буради.\n4. Зоҳидлик нафснинг шаҳватга интилишини жиловлайди.\n5. Зоҳидлик мўминларга иффат ва поклик беради.\n10. Зоҳидлик ўз эгасини кишилар муҳаббатига сазовор қилади.\n«Дунёдаги зоҳидлик ҳалолни ҳаром қилиш билан ҳам, молни зое қилиш билан ҳам эмасдир. Лекин дунёдаги зоҳидлик икки қўлингдаги нарса Аллоҳнинг қўлидаги нарсадан кўра ишончлироқ бўлмаслигидир. Ўзингга етган мусибатнинг савобига унинг сенга етмай қолишидан кўра кўпроқ роғиб бўлишингдадир», дедилар».\nИсломда Аллоҳ таоло ҳалол қилган нарсадан ўзини олиб қочиш ила зоҳидлик қилишга йўл йўқ.\nИсломда молу дунёни зое қилиш билан зоҳидлик қилиш мумкин эмас. Ёхуд молу дунёни ташлаб юборган, уни бошқа турли йўллар билан зое қилган ҳам зоҳид эмас.\nМусулмон зоҳид дунёнинг бошқа барча орзу-ҳавасларига ҳам шундай назар билан қарайди. Ўзига етган моддий неъматларни ҳаёт мақсади деб билмайди. Балки ҳаётнинг асосий мақсади бу дунёда охират учун зоди роҳила тўплаб олиш фурсатидир, деб билади. У ўзига берилган неъматларини зое қилмайди. Балки тўғри йўлда ишлатади.\nМусулмон зоҳид бўлиб ўтган ҳар бир ишга афсус чекиб, мусибат етмаса яхши бўларди, деб хомхаёл қилмайди.\nЗоҳидликка қизиққан бир киши балиқ овлаб ҳаёт кечирар экан. Бир куни у иккита балиқ овлабди. Бирини пишириб еб, иккинчисини келажак учун асраб қўйишга қарор қилибди.\nБир оз ўтиб, бир балиқни бечораларга садақа қилмасдан, ўзи учун асраб қўйиши қалбини ром қилганидан ташвишга тушибди. Бу балиқни ўзимга олсамми, бировга берсамми, деган хаёлий тортишувда ўзини устун қўйиши қалбини хотиржам қилмабди.\nНима учун кўнгли тўлмаганидан ҳайрон бўлиб, бу ҳоли ўзи истаётган зоҳидлик мартабасига зид эканидан ўкинибди.\nБу камчиликни йўқотиш учун тариқат шайхларидан маслаҳат олишга қарор қилибди. Бу мақсадда ўша вақтнинг донғи кетган машойихларидан бири билан учрашиш учун йўл олибди.\nУ кишини пойлаб ўтириб, қаҳрамонимизнинг кўнглидан ҳар хил гаплар ўтибди. «Мен ўзи қаерга келиб қолдим?» деб ўзига ўзи савол берибди. «Битта балиқни ортиқча кўриб келсам, бу ерда нималарни кўриб турибман?» дебди.\nШу пайт шайх келиб қолибди. Салом-аликдан сўнг у киши зиёратчига қараб: «Агар банда Аллоҳ таолонинг ибодатига бошқа нарсалардан фориғ бўлиб чиқмаган бўлса, қалби тўлиқ Аллоҳ таолонинг муҳаббати ила бўлмаган бўлса, унинг қалбига битта балиқнинг муҳаббати ҳам ўрнашиб қолаверади», дебди.\nДемак, киши қалбини Аллоҳ таолонинг муҳаббати ила тўлдирса, бу дунёнинг фақирлигидан қўрқмаса ҳам бўлаверар экан.\n«Муҳожир ва ансорийлар орасида бизни шарманда қилдинг-ку!» дейишди. У киши:\n«Нима, сизлар менинг жоҳилиятда ҳам жаббор подшоҳ бўлишимни ва Исломда ҳам жаббор бўлишимни ирода қилган эдингизми?! Йўқ! қасамки, бу дунёда тавозе ва зуҳд қилмасдан туриб, Роббга тоат этиб бўлмас», деди».\nҲасан Басрий розияллоҳу анҳудан ривоят қилинади:\n«Басранинг жомеъ масжидидаги бир мажлисга келсам, Расулуллоҳ соллаллоҳу алайҳи васалламнинг бир тўп саҳобалари Абу Бакр ва Умар розияллоҳу анҳумонинг зоҳидликларини, Аллоҳ уларга Исломда фатҳ қилган нарсаларни ва ҳусни сийратларини эслашиб ўтирган эканлар. Мен у қавмга яқинлашдим. Қарасам, ичларида Аҳнаф ибн Қайс Тамимий розияллоҳу анҳу ҳам бор экан. Унинг қуйидагиларни айтаётганини эшитдим:\n«Умар ибн Хаттоб бизни бир гуруҳ лашкар билан Ироққа юборди. Аллоҳ бизларга Ироқни ва Форс юртларини фатҳ қилди. У ерда Форс ва Хуросоннинг нарсаларига эга бўлдик, улардан ўзимизга олиб, кийим кийдик. Умар розияллоҳу анҳунинг олдига келсак, у биздан юзини ўгириб олди ва бизга гапирмай қўйди. Бу иш Расулуллоҳ соллаллоҳу алайҳи васалламнинг саҳобаларига оғир ботди. Унинг ўғли Абдуллоҳ ибн Умар розияллоҳу анҳунинг олдига келдик. У масжидда ўтирган экан. Унга мўминларнинг амири Умар ибн Хаттобдан бизга етган жафодан арз қилдик.\nАбдуллоҳ: «Мўминларнинг амири устингизда Расулуллоҳ соллаллоҳу алайҳи васаллам киймаган, у зотдан кейинги халифа Абу Бакр Сиддиқ киймаган кийимларни кўрди», деди.\nБиз уйларимизга бориб, устимиздаги кийимларимизни ечдик ва унинг олдига у аввал устимизда кўрган кийимларимизни кийиб келдик. У ўрнидан туриб, ҳар биримизга алоҳида-алоҳида салом берди ва ҳар биримиз билан алоҳида-алоҳида қучоқлашиб кўришди. Худди бундан олдин бизни кўрмагандек муомала қилди. Биз унга ўлжаларни тақдим қилдик. Умар уларни бизга тенг тақсимлаб берди.\nЎлжалар ичида Умарга хурмони сариёққа булаб тайёрланган сариқ, қизил сулол таоми тақдим қилинди. У уни татиб кўрди. Унга таъми ва ҳиди жуда яхши туюлди. Шунда у бизга юзланиб:\n«Эй муҳожир ва ансорийлар жамоаси! Аллоҳга қасам, албатта, сизлардан ўғил отасини, ака укасини ушбу таом учун ўлдириши мумкин», деди ва уни Расулуллоҳ соллаллоҳу алайҳи васалламнинг борликларида ўлдирилган муҳожир ва ансорийларнинг болаларига беришга амр қилди.\nСўнгра Умар туриб кета бошлади. Расулуллоҳ соллаллоҳу алайҳи васалламнинг саҳобалари ҳам туриб, унинг изидан юра бошладилар. Улар бир-бирларига:\n«Эй муҳожирлар ва ансорлар жамоаси! Манави одамнинг зоҳидлигига ва кийимига нима дейсизлар? Аллоҳ бизга унинг раҳбарлигида Кисро ва Қайсарнинг юртларини, ернинг машриғию мағрибини фатҳ қилганидан буён нафсларимиз заифлашди.\nУнинг олдига арабу ажам элчилари келиб турибди. Улар унинг устидаги ўн икки ямоқли тўнини ҳам кўриб туришибди.\nАгар сиз Муҳаммад соллаллоҳу алайҳи васалламнинг саҳобалари жамоаси – катталаримиз, Расулуллоҳ соллаллоҳу алайҳи васаллам билан турли мавқифларда ва жангларда бирга бўлганларимиз, аввалги муҳожир ва ансорларимиз ундан ушбу тўнини бир юмшоқроқ, кўримлироқ кийимга алмаштиришини, унга эрталаб бир идишда, кечқурун бир идишда таом берилиб, ундан унинг ўзи ҳам, у билан ҳозир бўлган муҳожир ва ансорлар ҳам ейишини сўрасангиз, яхши бўларди», дедилар.\nҚавмнинг барчаси бир овоздан: «Умарга бу гапни Али ибн Абу Толиб розияллоҳу анҳудан бошқа одам айта олмайди, бу ишга одамлар ичида фақат ўша журъат қилиши мумкин. Чунки, у узотнинг қизларига уйланиб, куёвлари бўлган. Ёки қизи – Расулуллоҳ соллаллоҳу алайҳи васалламнинг завжалари Ҳафсагина айтиши мумкин. Расулуллоҳ соллаллоҳу алайҳи васалламнинг мақомлари туфайли Умар унга ҳам бирор нарса дея олмайди», дедилар.\nУлар бу ҳақда Алига гап очдилар. Али: «Мен буни қила олмайман, яхшиси, Расулуллоҳ соллаллоҳу алайҳи васалламнинг завжаларига айтинглар, улар мўминларнинг оналари, бу ишга журъат қиладилар», деди.\nУлар Оиша ва Ҳафса розияллоҳу анҳолар бирга ўтирганларида улардан илтимос қилишди.\nОиша: «Буни мўминларнинг амиридан мен сўрайман», деди.\nҲафса: «Менимча, у бу ишни қилмаса керак, сенга тушунтириб ҳам беради», деди.\nОиша: «Эй мўминларнинг амири! Гапиришимга изн беринг», деди.\nУмар: «Эй мўминларнинг онаси, сўзла», деди.\nОиша: «Албатта, Расулуллоҳ соллаллоҳу алайҳи васаллам ўз йўллари ила жаннатга ва розиликка кетдилар. Ул зот дунёни хоҳламадилар, дунё у зотни хоҳламади. Шунингдек, Абу Бакр розияллоҳу анҳу ҳам у зотнинг изларидан Расулуллоҳ соллаллоҳу алайҳи васалламнинг суннатларини тирилтиргандан, муртадларни қатл қилгандан, аҳли ботилнинг ҳужжатларини йўқ қилгандан, раъиятга адолат қилгандан, молни баробар тақсим қилгандан, халойиқнинг Роббини рози қилгандан кейин ўз йўлига кетди. Аллоҳ уни Ўз раҳматига ва розилигига қабз қилди. Уни Ўз Набийси алайҳиссаломга – рафиқул аълога қўшди. У дунёни хоҳламади, дунё ҳам уни хоҳламади.\nЭнди, батаҳқиқ, Аллоҳ сизнинг қўлингиз ила Кисро ва Қайсарнинг хазиналарини ва юртларини фатҳ қилди. Сизга уларнинг моллари олиб келинди. Сизга мағрибу машриқ яқин бўлди. Аллоҳдан янада зиёда қилишини ва Исломни қўллашини сўраймиз. Олдингизга ажамларнинг элчилари келмоқда, арабларнинг ҳайъатлари келмоқда. Сизнинг устингизда бўлса манави тўн бор. Уни ўн икки еридан ямаб олгансиз. Энди сиз уни бир юмшоқроқ, кўримлироқ кийимга алмаштирсангиз, сизга эрталаб бир идишда таом берилса ва кечқурун бир идишда таом берилса, ундан ўзингиз ҳам, сиз билан ҳозир бўлган муҳожир ва ансорлар ҳам есалар яхши бўларди», деди.\nШу пайт Умар розияллоҳу анҳу қаттиқ йиғлади ва:\n«Сендан Аллоҳ номи ила сўрайман. Қани менга айт-чи, Расулуллоҳ соллаллоҳу алайҳи васаллам Аллоҳнинг ёнига боргунларича буғдой нонга ўн кун ёки беш кун ёки уч кун тўйганмилар?! Ёки тушлик ва кечки таомни жамлаганмилар?!» деди.\n«Йўқ», деди Оиша. Шунда Умар Оиша розияллоҳу анҳога қараб:\n«Расулуллоҳ соллаллоҳу алайҳи васалламга ердан бир қарич кўтарилган дастурхонда таом қўйилганини биласанми?! Ул зот таом келтиришга амр қилсалар, ерга қўйиларди. Яна амр қилсалар, дастурхон йиғиштириб олинарди», деди.\n(Оиша ва Ҳафса) икковлари:\n«Аллоҳнинг номи ила айтамизки, гапингиз тўғри!» дейишди.\nУ уларга қараб:\n«Икковингиз Расулуллоҳ соллаллоҳу алайҳи васалламнинг завжаларисиз, мўминларнинг оналарисиз. Иккингизнинг барча мўминларда, хусусан менда ҳақларингиз бор. Сиз бўлсангиз мени дунёга тарғиб қилгани келибсизлар.\nАлбатта, мен Расулуллоҳ соллаллоҳу алайҳи васалламнинг, қўполлигидан баданларига ботадиган, жундан бўлган чопон кийганларини яхши биламан. Икковингиз ҳам биласизларми?» деди.\n«Эй Оиша! Расулуллоҳ соллаллоҳу алайҳи васалламнинг сенинг уйингда бир арқоқли жун чопон устида ухлаганларини биласанми? Ўша чопон кундузи гилам, кечаси тўшак бўлар эди. Биз у зотнинг олдиларига кирсак, ёнбошларида бўйранинг изини кўрардик.\nЭслагин, эй Ҳафса! Сен ўзинг менга у зотга икки қават жой солиб берганингда, унинг юмшоқлигидан Билолнинг азонигача уйғонмаганларини, сўнгра сенга «Эй Ҳафса, нима қилиб қўйдинг? Бу кеча менга икки қават жой солиб берибсан. Тонг отгунча ухлабман. Менга дунёнинг нима кераги бор эди?! Мени юмшоқ тўшак ила машғул қилишингизнинг нима кераги бор эди?!» деганларини айтиб берган эдинг.\nЭй Ҳафса! Сен Расулуллоҳ соллаллоҳу алайҳи васалламнинг аввалгию кейинги гуноҳлари мағфират қилинганини билмас эдингми?! Ул зот оч ҳолларида кеч қилар, тунни саждада ўтказар эдилар. Аллоҳ у зотни Ўз раҳмати ва розилиги ила қабз қилгунича кечаю кундуз рукуъ ва сажда қилган ҳолларида, йиғлаган ва тазарру қилган ҳолларида бардавом бўлдилар.\nУмар хуштаъм таом емайди. Юмшоқ кийим киймайди. Ўзининг икки соҳибидан ўрнак олади. Туз ва зайтун ёғидан бошқа икки таомни жамлаб емайди. Ҳар ойда одамлар еган гўштдан ортиқча гўшт емайди», деди.\nИкковлари чиқиб, Расулуллоҳ соллаллоҳу алайҳи васалламнинг саҳобаларига бўлган гапларнинг хабарини бердилар. Умар Аллоҳ азза ва жаллага йўлиққунича ўша ҳолда бардавом бўлди».\nУмар ибн Хаттоб розияллоҳу анҳунинг зоҳидликлари ҳақида бунга ўхшаш ривоятлар ишончли ровийлар томонидан кўплаб келтирилган.\nШу ўринда ҳазрати Умар розияллоҳу анҳунинг бу даражадаги зоҳидликлари ўзларининг шахсий ижтиҳодлари ва ўз шахсларига тегишли эканини айтиб ўтиш керак.\nКўриб ўтганимиздек, бошқа саҳобалар ҳам у кишини бў йўлдан қайтара олмаганлар.\n12:04 / 19.03.2018 1092\n12:20 / 19.03.2018 7437\n2060 18:55 / 05.08.2017\n1698 20:08 / 12.08.2017\n1352 14:26 / 15.03.2018\n2094 14:44 / 14.04.2018


Прокуратура «зўравон ИИБ ходимига оид» ҳолатга...\nАндижонда ички ишлар ходими томонидан фуқаро калтакланганига оид хабар ва лавҳалар тарқалганидан хабарингиз бор. Айни воқелик прокуратура томонидан ўрганилаётгани хабарини ҳам бергандик.\nБош прокуратура матбуот хизмати раҳбари Ҳаёт Шамсутдинов «Xabar.uz»га ҳолат юзасидан атрофлича ахборот тақдим этар экан, тарқалган хабарларнинг айрим нуқталарига эътирози борлигини алоҳида қайд этди.\nАввал воқеликни яна бир бор эсласак.\nИчки ишлар ходими томонидан калтаклангани айтилган Жасур Ҳамроқуловга кўра, 2019 йилнинг 11 сентябрь куни Андижон шаҳридаги кафеларнинг бирида танишининг туғилган кунини нишонлашган. Кетар пайти кафедаги мижозлардан бири (аёл киши) билан ўртасида низо (жанжал) чиқади. Мижоз (аёл) ҳам, у ҳам ўша пайтда спиртли ичимлик таъсирида (таъсир даражаси юқори бўлмаганининг эҳтимоли катта) бўлгани инкор этилмайди. Ўзаро келишмовчилик натижасида Ж. Ҳамроқулов мижознинг (аёл) юзига тарсаки тортиб юборади. Бироқ кўп ўтмай томонлар келишиб олгани айтилади. Бироқ бу билан ҳаммаси жой-жойига тушмайди. Негаки, бу пайтда ички ишлар ходимлари кафега етиб келган, энди Ж. Ҳамроқулов улар билан «тортишиб» кетади. «Тортишув»га ИИБ ходимларининг қўпол муомаласи сабаб бўлганига аввалги хабарларда алоҳида урғу берилганидан хабардорсиз.\nВоқеларнинг кейинги ривожи шуки, «Дамас»га босиб, Андижон шаҳар ИИО ФМБ 6-сон ИИБ бўлинмасига олиб борилган Ж. Ҳамроқуловни ўша жойда профилактика инспектори С.Абдуманнапов томонидан калтакланади. Айни жараён кузатув камерасига муҳланган, ҳозирга келиб, тасвирлардаги аянчли манзараларга кенг жамоатчилик гувоҳ бўлиб улгурди.\nБош прокуратура ахборотида кузатув камерасига муҳрланган манзаралар инкор этилмайди, аксинча, далил сифатида жиноят иши материалларига қўшилгани айтилади. Жиноят ишики, Ж. Ҳамрақуловга нисбатан Ўзбекистон Республикаси ЖКнинг 219-моддаси 1-қисми («хизмат вазифасини бажараётган ҳокимият вакилининг қонуний фаолиятига фаол қаршилик кўрсатиш») билан қўзғатилган?!\nАхборотда жиноят иши қўзғатилишига «...2019 йил 11 сентябрь куни соат тахминан 22-00 ларда Андижон шаҳар ИИО ФМБ 6-сонли ИИБ бўлинмаси профилактика инспектори С.Абдуманнапов тунги хизматни олиб бораётган вақтида унга телефон орқали «Камелот» кафесида шовқин-сурон бўлаётгани ҳақида (кафенинг) юқори қаватида яшовчи фуқаролардан хабар келгани, шу асосида у ерга етиб борганида фуқаро Ж. Ҳамроқулов маст ҳолда фуқаро О.Б. билан жанжаллашиб, унинг юзига бир мушт урганлиги сабабли, уларни тинчлантириш учун кафе биносидан ташқарига олиб чиқиб, ушбу ер жамоат жойи эканлигини, фуқароларнинг тинчлигини бузмаслиги кераклигини тушунтирганида (Ж.Ҳамроқулов) унга бўйсунмай, қонуний талабларини бажаришдан бўйин товлаб, фаол қаршилик кўрсатишидан ташқари ходимнинг эгнида бўлган хизмат кийимига осилиб, погонини юлиб олгани асос бўлгани» айтилади. Шунингдек, суд-тиббий экспертизаси хулосасида ИИБ ходимининг бурун, бўйин, ўнг қўл кафтига ва чап қўл елкасига тан жароҳати етказилгани ҳам қайд этилади.\nБош прокуратура эътирози шундаки, тарқалган хабарларда 2019 йилнинг 11 сентябрь куни содир бўлган воқелик юзасидан 2020 йил фервралига келибгина жиноят иши қўзғатилгани ҳақида тасаввур пайдо бўлади. Ваҳоланки, «иш» кўп ўтмай, аниқроғи, 2019 йилнинг 10 октябрь куни қўзғатилган. Шу йилнинг 9 январига келиб эса Ж.Ҳамроқуловга нисбатан айб эълон қилинган. Ва тергов ҳаракатлари аллақчон тугаб, салкам бир ой аввал, яъни 11 январдаёқ «дело» мазмунан кўриб чиқиш учун жиноят ишлари бўйича Андижон шаҳар судига юборилган. Бу билан дейилмоқчики, прокуратура жиноят иши «босиб» ўтирилгани йўқ, барча процессуал нормаларга риоя қилинган ҳолда тергов ҳаракатлари олиб борилиб, судга оширилган.\nАлбатта, жиноят ишидаги ҳар бир ҳолат суд тергови давомида яна бир карра аниқланиб, ҳуқуқий баҳо берилади. Бироқ ҳолат юзасидан жиноят иши фуқарога нисбатан очилиб, ички ишлар ходими «оппоқ» бўлиб қолгани барибир шубҳа ўйғотмасдан қолмайди. Маълумотларга қараганда, Ж.Хамроқуловга нисбатан ҳам ўз вақтида суд-тиббий экспертизаси тайинлаган. Эксперт хулосасига кўра, у «...ёпиқ бош мия шикасти, бош мия чайқалиши, бурун суягини ёпиқ силжиб синиши, бош, юз ва кўкрак қафаси юмшоқ тўқималарини лат ейиши, пешона соха ўртада қонталаш, бурун каншари ўнг ва чапда шилинма, пастки лаб ички шиллиқ қаватига қон қуйилишда ифодаланган тан жароҳатлари олгани" аниқланган. Мазкур тан жароҳатлари соғлиқнинг бузилишига олиб келган енгил тан жароҳатлари туркумига кирар экан. Энг қизиғи, шу-унча жароҳатларни у «... маст ҳолатда ерга йиқилиши орқали олганлиги» айтилади! Бундай важлар курак тугул, тувакда турмайди, рости. Кузатув камерасидаги тасвирларда Ж. Ҳамроқулов «маст ҳолда йиқиб тушмагани», аксинча, ИИБ ходими кучи билан йиқитиб калтаклагани, йигитни унинг чангалидан тўрт-беш чоғли одамлар аранг қутқариб олгани яққол кўринмаяптими?\nМаҳкама матбуот хизмати раҳбарига кўра, айни саволга суддан кейин жавоб бериш мумкин. Тасвирлар жиноят ишига далил сифатида қўшилган. Агар суд ушбу далилга ҳуқуқий баҳо бериб, жиноят ишининг Андижон шаҳар ИИБ ходими С.Абдуманнаповга тегишли қисмини тугатиш ҳақидаги терговчи қарорини асоссиз деб топиб, иш материалларини прокуратурага қайтарса, тегишли тергов ҳаракатлари олиб борилишида муаммо йўқ.\nАндижон ИИБ прокуратура